ΚΑΝΟΝΙΣΜΌΣ (ΕΕ) αριθ. 1170/2011 ΤΗΣ ΕΠΙΤΡΟΠΉΣ της 16ης Νοεμβρίου 2011 σχετικά με την άρνηση έγκρισης ορισμένων ισχυρισμών υγείας οι οποίοι διατυπώνονται για τα τρόφιμα και αφορούν τη μείωση του κινδύνου εκδήλωσης ασθένειας (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1924/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τους ισχυρισμούς διατροφής και υγείας που διατυπώνονται στα τρόφιμα (1), και ιδίως το άρθρο 17 παράγραφος 3, Εκτιμώντας τα ακόλουθα: (1) Σύμφωνα με τον κανονισμό (ΕΚ) αριθ. 1924/2006, απαγορεύονται οι ισχυρισμοί υγείας που διατυπώνονται για τα τρόφιμα, εάν δεν έχουν εγκριθεί από την Επιτροπή σύμφωνα με τον εν λόγω κανονισμό και εάν δεν περιλαμβάνονται σε κατάλογο επιτρεπόμενων ισχυρισμών. (2) Ο κανονισμός (ΕΚ) αριθ. 1924/2006 προβλέπει επίσης ότι οι αιτήσεις για την έγκριση ισχυρισμών υγείας μπορούν να υποβάλλονται από τους υπευθύνους των επιχειρήσεων τροφίμων στην αρμόδια εθνική αρχή ενός κράτους μέλους. Η αρμόδια εθνική αρχή προωθεί τις έγκυρες αιτήσεις στην Ευρωπαϊκή Αρχή για την Ασφάλεια των Τροφίμων (EFSA), στο εξής αποκαλούμενη «η Αρχή». (3) Μετά την παραλαβή της αίτησης, η Αρχή ενημερώνει χωρίς καθυστέρηση τα υπόλοιπα κράτη μέλη και την Επιτροπή σχετικά με την αίτηση και διατυπώνει γνώμη για τον εν λόγω ισχυρισμό υγείας. (4) Η Επιτροπή καλείται να αποφασίζει για την έγκριση των ισχυρισμών υγείας, λαμβάνοντας υπόψη τη γνώμη της Αρχής. (5) Μετά την αίτηση που υποβλήθηκε από τον καθηγητή δρα. Moritz Hagenmeyer και τον καθηγητή δρα. Andreas Hahn, σύμφωνα με το άρθρο 14 παράγραφος 1 στοιχείο α) του κανονισμού (ΕΚ) αριθ. 1924/2006, η Αρχή κλήθηκε να εκδώσει γνώμη σχετικά με ισχυρισμό υγείας ο οποίος αφορούσε την επίδραση του νερού και τη μείωση του κινδύνου εκδήλωσης αφυδάτωσης, καθώς και την επακόλουθη μείωση της απόδοσης (ερώτηση αριθ. EFSA-Q-2008-05014) (2). Ο ισχυρισμός που προτάθηκε από τον αιτούντα είχε την ακόλουθη διατύπωση: «Η τακτική κατανάλωση σημαντικής ποσότητας νερού μπορεί να μειώσει τον κίνδυνο εκδήλωσης αφυδάτωσης και την επακόλουθη μείωση της απόδοσης». (6) Το άρθρο 2 παράγραφος 2 σημείο 6 του κανονισμού (ΕΚ) αριθ. 1924/2006 ορίζει τον ισχυρισμό μείωσης του κινδύνου εκδήλωσης ασθενειών ως «κάθε ισχυρισμό υγείας με τον οποίο δηλώνεται, υπονοείται ή συνάγεται ότι η κατανάλωση μιας κατηγορίας τροφίμων, ενός τροφίμου ή ενός εκ των συστατικών του μειώνει σημαντικά έναν παράγοντα κινδύνου για την εκδήλωση μιας ανθρώπινης ασθένειας». Κατόπιν αιτήματος για αποσαφήνιση, ο αιτών πρότεινε την απώλεια νερού σε ιστούς ή τη μειωμένη περιεκτικότητα νερού σε ιστούς ως παράγοντες κινδύνου αφυδάτωσης. Με βάση τα υποβληθέντα στοιχεία, η Αρχή, στη γνώμη της, η οποία παρελήφθη από την Επιτροπή και τα κράτη μέλη στις 16 Φεβρουαρίου 2011, κατέληγε στο συμπέρασμα ότι οι προτεινόμενοι παράγοντες κινδύνου είναι μέσα μέτρησης απώλειας νερού και, άρα, είναι μέσα μέτρησης της ασθένειας. Επομένως, καθώς ένας παράγοντας κινδύνου στην εκδήλωση ασθένειας δεν φαίνεται να μειώνεται, ο ισχυρισμός δεν συμμορφώνεται με τις απαιτήσεις του κανονισμού (ΕΚ) αριθ. 1924/2006 και δεν θα πρέπει να εγκριθεί. (7) Μετά την αίτηση που υπέβαλε η εταιρεία FrieslandCampina, σύμφωνα με το άρθρο 14 παράγραφος 1 στοιχείο α) του κανονισμού (ΕΚ) αριθ. 1924/2006, η Αρχή κλήθηκε να εκδώσει γνώμη σχετικά με ισχυρισμό υγείας ο οποίος αφορούσε την επίδραση φρουτοχυμών που περιέχουν όξινο ασβέστιο στη μείωση της απομεταλλικοποίησης των δοντιών (ερώτηση αριθ. EFSA-Q-2009-00501) (3). Ο ισχυρισμός που προτάθηκε από τον αιτούντα είχε, μεταξύ άλλων, την ακόλουθη διατύπωση: «Μειωμένος κίνδυνος διάβρωσης των δοντιών». (8) Το άρθρο 2 παράγραφος 2 σημείο 6 του κανονισμού (ΕΚ) αριθ. 1924/2006 ορίζει τον ισχυρισμό της μείωσης του κινδύνου εκδήλωσης ασθενειών ως «κάθε ισχυρισμό υγείας με τον οποίο δηλώνεται, υπονοείται ή συνάγεται ότι η κατανάλωση μιας κατηγορίας τροφίμων, ενός τροφίμου ή ενός εκ των συστατικών του μειώνει σημαντικά έναν παράγοντα κινδύνου για την εκδήλωση μιας ανθρώπινης ασθένειας». Κατόπιν αιτήματος για αποσαφήνιση, ο αιτών πρότεινε την απομεταλλικοποίηση των δοντιών ως παράγοντα κινδύνου για τη διάβρωση των δοντιών. Με βάση τα υποβληθέντα στοιχεία, η Αρχή, στη γνώμη της, η οποία παρελήφθη από την Επιτροπή και τα κράτη μέλη στις 18 Φεβρουαρίου 2011, κατέληγε στο συμπέρασμα ότι δεν τεκμηριώνεται η σχέση αίτιου-αποτελέσματος μεταξύ της κατανάλωσης φρουτοχυμών που περιέχουν όξινο ασβέστιο σε αντικατάσταση φρουτοχυμών χωρίς πρόσθετο ασβέστιο και της μείωσης της απομεταλλικοποίησης των δοντιών. Συνεπώς, εφόσον ο ισχυρισμός δεν συμμορφώνεται με τις απαιτήσεις του κανονισμού (ΕΚ) αριθ. 1924/2006, δεν θα πρέπει να εγκριθεί. (9) Οι παρατηρήσεις των αιτούντων και του κοινού τις οποίες παρέλαβε η Επιτροπή σύμφωνα με το άρθρο 16 παράγραφος 6 του κανονισμού (ΕΚ) αριθ. 1924/2006 ελήφθησαν υπόψη κατά τον καθορισμό των μέτρων που προβλέπονται στον παρόντα κανονισμό. (10) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων και ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σε αυτά, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Οι ισχυρισμοί υγείας που παρατίθενται στο παράρτημα του παρόντος κανονισμού δεν περιλαμβάνονται στον κατάλογο της Ένωσης με τους επιτρεπόμενους ισχυρισμούς ο οποίος προβλέπεται στο άρθρο 14 παράγραφος 1 του κανονισμού (ΕΚ) αριθ. 1924/2006. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 16 Νοεμβρίου 2011.

Πολιτική για την υγεία


ΑΠΌΦΑΣΗ ΤΟΥ ΣΥΜΒΟΥΛΊΟΥ της 7ης Οκτωβρίου 2010 για τη σύναψη της συμφωνίας μεταξύ της Ευρωπαϊκής Κοινότητας και της Ισλαμικής Δημοκρατίας του Πακιστάν για την επανεισδοχή προσώπων που διαμένουν χωρίς άδεια (2010/649/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, και ιδίως το άρθρο 79 παράγραφος 3, σε συνδυασμό με το άρθρο 218 παράγραφος 6 στοιχείο α) σημείο v), την πρόταση της Ευρωπαϊκής Επιτροπής, την έγκριση του Ευρωπαϊκού Κοινοβουλίου, Εκτιμώντας τα ακόλουθα: (1) Με την απόφασή του, της 18ης Σεπτεμβρίου 2000, το Συμβούλιο εξουσιοδότησε την Ευρωπαϊκή Επιτροπή να διαπραγματευθεί συμφωνία μεταξύ της Ευρωπαϊκής Κοινότητας και της Ισλαμικής Δημοκρατίας του Πακιστάν για την επανεισδοχή προσώπων που διαμένουν χωρίς άδεια (εφεξής «η συμφωνία»). (2) Η συμφωνία υπεγράφη, εξ ονόματος της Ευρωπαϊκής Κοινότητας, στις 26 Οκτωβρίου 2009 με την επιφύλαξη της σύναψής της. (3) Ως συνέπεια της έναρξης ισχύος της συνθήκης της Λισαβόνας στις 1 Δεκεμβρίου 2009, η Ευρωπαϊκή Ένωση έχει αντικαταστήσει και διαδεχθεί την Ευρωπαϊκή Κοινότητα. (4) Η συμφωνία θα πρέπει να εγκριθεί. (5) Η συμφωνία προβλέπει τη σύσταση μεικτής επιτροπής επανεισδοχής, η οποία μπορεί να θεσπίζει τον εσωτερικό της κανονισμό. Είναι σκόπιμο να προβλεφθεί απλουστευμένη διαδικασία για τον καθορισμό της θέσης της Ευρωπαϊκής Ένωσης στη συγκεκριμένη περίπτωση. (6) Σύμφωνα με το άρθρο 3 του πρωτοκόλλου για τη θέση του Ηνωμένου Βασιλείου και της Ιρλανδίας, όσον αφορά το χώρο ελευθερίας, ασφάλειας και δικαιοσύνης, το οποίο προσαρτάται στη συνθήκη για την Ευρωπαϊκή Ένωση και στη συνθήκη για την ίδρυση της Ευρωπαϊκής Κοινότητας, το Ηνωμένο Βασίλειο ανακοίνωσε την επιθυμία του να συμμετάσχει στη θέσπιση και την εφαρμογή της παρούσας απόφασης. (7) Σύμφωνα με τα άρθρα 1 και 2 του πρωτοκόλλου για τη θέση του Ηνωμένου Βασιλείου και της Ιρλανδίας, όσον αφορά το χώρο ελευθερίας, ασφάλειας και δικαιοσύνης, το οποίο προσαρτάται στη συνθήκη για την Ευρωπαϊκή Ένωση και στη συνθήκη για την ίδρυση της Ευρωπαϊκής Κοινότητας, και χωρίς να θίγεται το άρθρο 4 του εν λόγω πρωτοκόλλου, η Ιρλανδία δε συμμετέχει στη θέσπιση της παρούσας απόφασης και δεν δεσμεύεται από αυτή ούτε υπόκειται στην εφαρμογή της. (8) Σύμφωνα με τα άρθρα 1 και 2 του πρωτοκόλλου για τη θέση της Δανίας, που προσαρτάται στη συνθήκη για την Ευρωπαϊκή Ένωση και στη συνθήκη για την ίδρυση της Ευρωπαϊκής Κοινότητας, η Δανία δεν συμμετέχει στη θέσπιση της παρούσας απόφασης και δεν δεσμεύεται από αυτή ούτε υπόκειται στην εφαρμογή της, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η συμφωνία μεταξύ της Ευρωπαϊκής Κοινότητας και της Ισλαμικής Δημοκρατίας του Πακιστάν για την επανεισδοχή προσώπων που διαμένουν χωρίς άδεια (εφεξής «η συμφωνία») εγκρίνεται εξ ονόματος της Ευρωπαϊκής Ένωσης. Το κείμενο της συμφωνίας επισυνάπτεται στην παρούσα απόφαση. Άρθρο 2 Ο πρόεδρος του Συμβουλίου προβαίνει στην κοινοποίηση που προβλέπεται στο άρθρο 20 παράγραφος 2 της συμφωνίας, προκειμένου να δεσμευθεί η Ένωση (1), και προβαίνει στην ακόλουθη δήλωση: «Μετά την έναρξη ισχύος της συνθήκης της Λισαβόνας στις 1 Δεκεμβρίου 2009, η Ευρωπαϊκή Ένωση αντικατέστησε και διαδέχθηκε την Ευρωπαϊκή Κοινότητα και από την ημερομηνία εκείνη ασκεί όλα τα δικαιώματα και αναλαμβάνει όλες τις υποχρεώσεις της Ευρωπαϊκής Κοινότητας. Συνεπώς, οι αναφορές στην “Ευρωπαϊκή Κοινότητα” ή στην “Κοινότητα” στο κείμενο της συμφωνίας πρέπει να θεωρηθούν, κατά περίπτωση, ως αναφορές στην “Ευρωπαϊκή Ένωση”». Άρθρο 3 Η Επιτροπή, επικουρούμενη από εμπειρογνώμονες των κρατών μελών οι οποίοι προσκαλούνται κατόπιν αιτήσεως της Επιτροπής, εκπροσωπεί την Ένωση στη μεικτή επιτροπή επανεισδοχής που συγκροτείται βάσει του άρθρου 16 της συμφωνίας. Άρθρο 4 Η θέση της Ένωσης στο πλαίσιο της μεικτής επιτροπής επανεισδοχής όσον αφορά τη θέσπιση του εσωτερικού της κανονισμού κατά τα οριζόμενα στο άρθρο 16 παράγραφος 2 της συμφωνίας αποφασίζεται από την Επιτροπή κατόπιν διαβούλευσης με ειδική επιτροπή που διορίζεται από το Συμβούλιο. Άρθρο 5 Η παρούσα απόφαση αρχίζει να ισχύει την ημέρα της έκδοσής της. Άρθρο 6 Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης. Βρυξέλλες, 7 Οκτωβρίου 2010.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ

Ιδιωτικό Διεθνές Δίκαιο

Μετανάστευση

Εργατική νομοθεσία

ΑΠΑΣΧΟΛΗΣΗ ΚΑΙ ΣΥΝΘΗΚΕΣ ΕΡΓΑΣΙΑΣ


ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 15ης Δεκεμβρίου 2011 για τον καθορισμό καταλόγου τρίτων χωρών και περιοχών τους από τις οποίες επιτρέπονται οι εισαγωγές στην Ένωση σκύλων, γατών και κουναβιών και οι μετακινήσεις μη εμπορικού χαρακτήρα περισσότερων από πέντε σκύλων, γατών και κουναβιών καθώς και για τα υποδείγματα υγειονομικών πιστοποιητικών για τις εισαγωγές και τις μετακινήσεις μη εμπορικού χαρακτήρα των προαναφερόμενων ζώων στην Ένωση [κοινοποιηθείσα υπό τον αριθμό Ε(2011) 9232] (Κείμενο που παρουσιάζει ενδιαφέρον για τον ΕΟΧ) (2011/874/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 92/65/ΕΟΚ του Συμβουλίου, της 13ης Ιουλίου 1992, η οποία καθορίζει τους όρους υγειονομικού ελέγχου που διέπουν το εμπόριο και τις εισαγωγές στην Κοινότητα ζώων, σπέρματος, ωαρίων και εμβρύων που δεν υπόκεινται, όσον αφορά τους όρους υγειονομικού ελέγχου, στις ειδικές κοινοτικές ρυθμίσεις που αναφέρονται στο παράρτημα Α μέρος Ι της οδηγίας 90/425/ΕΟΚ (1), και ιδίως το άρθρο 17 παράγραφος 2 εισαγωγική φράση και στοιχείο β) και το άρθρο 17 παράγραφος 3 στοιχείο α), Έχοντας υπόψη τον κανονισμό (ΕΚ) αριθ. 998/2003 του Ευρωπαϊκού Κοινοβουλίου και του Συμβουλίου, της 26ης Μαΐου 2003, για τους υγειονομικούς όρους που εφαρμόζονται στις μη εμπορικού χαρακτήρα μετακινήσεις ζώων συντροφιάς και για την τροποποίηση της οδηγίας 92/65/ΕΟΚ του Συμβουλίου (2), και ιδίως το άρθρο 8 παράγραφος 4, Εκτιμώντας τα ακόλουθα: (1) Ο κανονισμός (ΕΚ) αριθ. 998/2003 ορίζει τις υγειονομικές απαιτήσεις που εφαρμόζονται στις μη εμπορικού χαρακτήρα μετακινήσεις ζώων συντροφιάς στην Ένωση. Ο εν λόγω κανονισμός καλύπτει, μεταξύ των λοιπών ζώων συντροφιάς, τους σκύλους, τις γάτες και τα κουνάβια. (2) Η οδηγία 92/65/ΕΟΚ καθορίζει τους όρους υγειονομικού ελέγχου που διέπουν το εμπόριο και τις εισαγωγές στην Ένωση σκύλων, γατών και κουναβιών. Η οδηγία προβλέπει ότι οι όροι για την εισαγωγή των εν λόγω ζώων πρέπει να είναι τουλάχιστον ισοδύναμοι με εκείνους που προβλέπει ο κανονισμός (ΕΚ) αριθ. 998/2003. (3) Οι όροι υγειονομικού ελέγχου που διέπουν αυτές τις εισαγωγές και τις μη εμπορικού χαρακτήρα μετακινήσεις διαφέρουν ανάλογα με την κατάσταση όσον αφορά τη λύσσα στην τρίτη χώρα καταγωγής και ανάλογα με το κράτος μέλος προορισμού. (4) Ο κανονισμός (ΕΚ) αριθ. 998/2003 ορίζει ότι οι σκύλοι, οι γάτες και τα κουνάβια που εισέρχονται στα κράτη μέλη εκτός της Ιρλανδίας, της Μάλτας, της Σουηδίας και του Ηνωμένου Βασιλείου, από τις τρίτες χώρες που περιλαμβάνονται στον κατάλογο του τμήματος 2 του μέρους Β ή στο μέρος Γ του παραρτήματος II του κανονισμού πρέπει να εμβολιάζονται κατά της λύσσας, ενώ τα ζώα που εισέρχονται προερχόμενα από άλλες τρίτες χώρες πρέπει επίσης να υποβάλλονται σε εξέταση αίματος για τη λύσσα πριν από την είσοδό τους. (5) Ο κανονισμός (ΕΚ) αριθ. 998/2003 ορίζει ότι, έως τις 31 Δεκεμβρίου 2011, οι σκύλοι, οι γάτες και τα κουνάβια που εισέρχονται στην Ιρλανδία, στη Μάλτα, στη Σουηδία και στο Ηνωμένο Βασίλειο από τις τρίτες χώρες που περιλαμβάνονται στο τμήμα 2 του μέρους Β ή στο μέρος Γ του παραρτήματος II του κανονισμού πρέπει να εμβολιάζονται κατά της λύσσας και να υποβάλλονται σε εξέταση αίματος για τη λύσσα πριν από την είσοδό τους σύμφωνα με τους εθνικούς κανόνες, ενώ τα ζώα που προέρχονται από άλλες τρίτες χώρες πρέπει να τίθενται σε απομόνωση μετά την άφιξή τους, σύμφωνα με τους εθνικούς κανόνες. (6) Ο κανονισμός (ΕΚ) αριθ. 998/2003 ορίζει, επίσης, ότι, έως τις 31 Δεκεμβρίου 2011, η Φινλανδία, η Ιρλανδία, η Μάλτα, η Σουηδία και το Ηνωμένο Βασίλειο, όσον αφορά τον εχινόκοκκο, και η Ιρλανδία, η Μάλτα και το Ηνωμένο Βασίλειο όσον αφορά τους κρότωνες (τσιμπούρια), μπορούν να επιβάλλουν, για την είσοδο στο έδαφός τους σκύλων, γατών και κουναβιών, απαιτήσεις τήρησης ορισμένων πρόσθετων εθνικών απαιτήσεων. (7) Ο κατ’ εξουσιοδότηση κανονισμός (ΕΕ) αριθ. 1152/2011 της Επιτροπής, της 14ης Ιουλίου 2011, που συμπληρώνει τον κανονισμό (ΕΚ) αριθ. 998/2003 του Ευρωπαϊκού Κοινοβουλίου και του Συμβουλίου όσον αφορά προληπτικά υγειονομικά μέτρα για την καταπολέμηση της μόλυνσης των σκύλων με Echinococcus multilocularis (3), εγκρίθηκε για να εξασφαλίζεται η συνεχής υγειονομική προστασία της Ιρλανδίας, της Μάλτας, της Φινλανδίας και του Ηνωμένου Βασιλείου από τον Echinococcus multilocularis. Θα εφαρμοστεί από την 1η Ιανουαρίου 2012. (8) Η απόφαση 2004/595/ΕΚ της Επιτροπής, της 29ης Ιουλίου 2004, για καθιέρωση πρότυπου πιστοποιητικού υγείας σκύλων, γατών και κουναβιών για την εισαγωγή για εμπορικούς λόγους στην Κοινότητα (4) ορίζει ότι πρέπει να επιτρέπονται οι εισαγωγές αυτών των ζώων από τις τρίτες χώρες που περιλαμβάνονται στο τμήμα 2 του μέρους B ή στο μέρος Γ του παραρτήματος II του κανονισμού (ΕΚ) αριθ. 998/2003 ή στο παράρτημα II του κανονισμού (ΕΕ) αριθ. 206/2010 της Επιτροπής, της 12ης Μαρτίου 2010, για τον καθορισμό των καταλόγων τρίτων χωρών, περιοχών ή τμημάτων τους από τις οποίες επιτρέπονται οι εισαγωγές στην Ευρωπαϊκή Ένωση ορισμένων ζώων και νωπού κρέατος, καθώς και των απαιτήσεων κτηνιατρικής πιστοποίησης (5). Η απόφαση 2004/595/ΕΚ προβλέπει επίσης ότι τα εν λόγω ζώα πρέπει να συνοδεύονται από πιστοποιητικό σύμφωνα με το υπόδειγμα που παρατίθεται στο παράρτημα της απόφασης. (9) Το υπόδειγμα που περιλαμβάνεται στο παράρτημα της απόφασης 2004/595/ΕΚ είναι ένα μεμονωμένο πιστοποιητικό το οποίο πρέπει να εκδίδεται για την είσοδο στα κράτη μέλη κάθε σκύλου, γάτας ή κουναβιού που προέρχεται από τρίτη χώρα η οποία περιλαμβάνεται στο τμήμα 2 του μέρους Β ή στο μέρος Γ του παραρτήματος ΙΙ του κανονισμού (ΕΚ) αριθ. 998/2003. (10) Παρόλο που το εν λόγω πιστοποιητικό επαρκεί για την είσοδο στα κράτη μέλη, εκτός της Ιρλανδίας, της Σουηδίας και του Ηνωμένου Βασιλείου, των εν λόγω ζώων τα οποία προέρχονται από τρίτες χώρες που περιλαμβάνονται στο παράρτημα ΙΙ του κανονισμού (ΕΕ) αριθ. 206/2010, δεν γίνεται δεκτό για τα εν λόγω ζώα που προορίζονται για την Ιρλανδία, τη Σουηδία και το Ηνωμένο Βασίλειο, όπου τίθενται σε απομόνωση μετά την άφιξή τους, σύμφωνα με την εθνική νομοθεσία. (11) Συνεκτιμώντας τα προβλήματα που αντιμετωπίζουν ορισμένοι εισαγωγείς με τη χρήση του υποδείγματος μεμονωμένου πιστοποιητικού το οποίο αναφέρεται στην απόφαση 2004/595/ΕΚ, είναι αναγκαίο το εν λόγω υπόδειγμα πιστοποιητικού να αντικατασταθεί από άλλο, το οποίο μπορεί να καλύπτει αποστολές που αποτελούνται από περισσότερα του ενός ζώα. (12) Σύμφωνα με το άρθρο 12 του κανονισμού (ΕΚ) αριθ. 998/2003 και του κανονισμού (ΕΕ) αριθ. 388/2010 της Επιτροπής, της 6ης Μαΐου 2010, για την εφαρμογή του κανονισμού (ΕΚ) αριθ. 998/2003 του Ευρωπαϊκού Κοινοβουλίου και του Συμβουλίου όσον αφορά τον μέγιστο αριθμό ζώων συντροφιάς ορισμένων ειδών που μπορούν να υπόκεινται σε μη εμπορικού χαρακτήρα μετακινήσεις (6), οι μη εμπορικού χαρακτήρα μετακινήσεις περισσότερων από πέντε σκύλων, γατών ή κουναβιών στην Ένωση από τρίτες χώρες πρέπει να τηρούν τους υγειονομικούς όρους και ελέγχους που ορίζονται στην οδηγία 92/65/ΕΟΚ. (13) Λαμβανομένου υπόψη του γεγονότος ότι οι κίνδυνοι που τίθενται λόγω των εισαγωγών σκύλων, γατών και κουναβιών και των μη εμπορικού χαρακτήρα μετακινήσεων περισσότερων από πέντε από τα εν λόγω ζώα στην Ένωση δεν είναι διαφορετικοί, είναι σκόπιμο να καθοριστεί κοινό υγειονομικό πιστοποιητικό για τις εισαγωγές των εν λόγω ζώων στην Ένωση και για τις μη εμπορικού χαρακτήρα μετακινήσεις περισσότερων από πέντε από τα εν λόγω ζώα στην Ένωση από τις τρίτες χώρες που περιλαμβάνονται στο τμήμα 2 του μέρους B ή στο μέρος Γ του παραρτήματος II του κανονισμού (ΕΚ) αριθ. 998/2003 ή στο παράρτημα II του κανονισμού (ΕΕ) αριθ. 206/2010. (14) Για λόγους συνέπειας και απλούστευσης της νομοθεσίας της Ένωσης, στο υπόδειγμα υγειονομικών πιστοποιητικών για την εισαγωγή σκύλων, γατών και κουναβιών στην Ένωση πρέπει να ληφθούν υπόψη οι απαιτήσεις της απόφασης 2007/240/ΕΚ της Επιτροπής (7), η οποία προβλέπει ότι τα διάφορα υγειονομικά πιστοποιητικά και τα πιστοποιητικά δημόσιας υγείας και υγείας των ζώων που απαιτούνται για την εισαγωγή στην Ένωση ζώντων ζώων πρέπει να βασίζονται στα τυποποιημένα υποδείγματα κτηνιατρικών πιστοποιητικών που ορίζονται στο παράρτημα Ι της εν λόγω απόφασης. (15) Η απόφαση 2004/824/ΕΚ της Επιτροπής, της 1ης Δεκεμβρίου 2004, για τη θέσπιση υποδείγματος υγειονομικού πιστοποιητικού για τις μετακινήσεις μη εμπορικού χαρακτήρα σκύλων, γατών και κουναβιών από τρίτες χώρες στην Κοινότητα (8) θεσπίζει υπόδειγμα πιστοποιητικού για τις μη εμπορικού χαρακτήρα μετακινήσεις αυτών των ζώων από τρίτες χώρες στα κράτη μέλη εκτός της Ιρλανδίας, της Σουηδίας και του Ηνωμένου Βασιλείου. Το συγκεκριμένο υπόδειγμα πιστοποιητικού μπορεί επίσης να χρησιμοποιείται για την είσοδο στα προαναφερόμενα τρία κράτη μέλη εάν τα εν λόγω ζώα προέρχονται από τις χώρες που περιλαμβάνονται στο τμήμα 2 του μέρους B ή στο μέρος Γ του παραρτήματος II του κανονισμού (ΕΚ) αριθ. 998/2003. Επιπροσθέτως, το εν λόγω πιστοποιητικό πρέπει να εκδίδεται ατομικά για την είσοδο κάθε σκύλου, γάτας ή κουναβιού στα κράτη μέλη. (16) Σύμφωνα με το άρθρο 8 παράγραφος 2 του κανονισμού (ΕΚ) αριθ. 998/2003, τα ζώα συντροφιάς πρέπει να συνοδεύονται από διαβατήριο σύμφωνα με το υπόδειγμα που παρατίθεται στην απόφαση 2003/803/ΕΚ της Επιτροπής, της 26ης Νοεμβρίου 2003, σχετικά με την καθιέρωση ενός υποδείγματος διαβατηρίου για τις ενδοκοινοτικές μετακινήσεις σκύλων, γατών και κουναβιών (9) όταν εισέρχονται σε ένα κράτος μέλος κατόπιν προσωρινής μετακίνησης από ένα κράτος μέλος σε μια τρίτη χώρα ή έδαφος. (17) Σύμφωνα με το άρθρο 8 παράγραφος 3 στοιχείο α) του κανονισμού (ΕΚ) αριθ. 998/2003, τα ζώα συντροφιάς που προέρχονται από τις χώρες και τα εδάφη του παραρτήματος ΙΙ μέρος Β τμήμα 2 του εν λόγω κανονισμού υπόκεινται στους κανόνες που προβλέπονται για τις μη εμπορικού χαρακτήρα μετακινήσεις σκύλων, γατών και κουναβιών μεταξύ κρατών μελών εφόσον διαπιστώνεται ότι στις εν λόγω χώρες και εδάφη ισχύουν κανόνες τουλάχιστον ισοδύναμοι προς τους ενωσιακούς κανόνες για τις μετακινήσεις από τρίτες χώρες. (18) Είναι σκόπιμο η παρούσα απόφαση να εφαρμόζεται με την επιφύλαξη της απόφασης 2004/839/ΕΚ της Επιτροπής, της 3ης Δεκεμβρίου 2004, για τη θέσπιση των υγειονομικών όρων που εφαρμόζονται στις μη εμπορικού χαρακτήρα μετακινήσεις σκύλων και γατών μικρής ηλικίας από τρίτες χώρες στην Κοινότητα, (10) η οποία παρέχει στα κράτη μέλη τη δυνατότητα να επιτρέπουν τη μετακίνηση στο έδαφός τους σκύλων και γατών ηλικίας μικρότερης των τριών μηνών που δεν έχουν εμβολιαστεί κατά της λύσσας, από τις τρίτες χώρες που απαριθμούνται στο μέρος Β τμήμα 2 ή στο μέρος Γ του παραρτήματος ΙΙ του κανονισμού (ΕΚ) αριθ. 998/2003 υπό συνθήκες ισοδύναμες με εκείνες που αναφέρονται στο άρθρο 5 παράγραφος 2 του εν λόγω κανονισμού. (19) Για να διευκολύνεται η πρόσβαση στα πολύγλωσσα πιστοποιητικά, το υγειονομικό πιστοποιητικό που απαιτείται για τις μη εμπορικού χαρακτήρα μετακινήσεις πέντε ή λιγότερων σκύλων, γατών ή κουναβιών προς την Ένωση θα πρέπει να βασίζεται στα τυποποιημένα υποδείγματα που αναφέρονται στην απόφαση 2007/240/ΕΚ. (20) Η οδηγία 96/93/ΕΚ του Συμβουλίου, της 17ης Δεκεμβρίου 1996, σχετικά με την πιστοποίηση ζώων και ζωικών προϊόντων (11) θεσπίζει τους κανόνες που πρέπει να τηρούνται κατά την έκδοση των απαιτούμενων από την κτηνιατρική νομοθεσία πιστοποιητικών για την πρόληψη της παραπλανητικής ή δόλιας πιστοποίησης. Είναι σκόπιμο να εξασφαλίζεται ότι οι επίσημοι κτηνίατροι των τρίτων χωρών εφαρμόζουν τουλάχιστον ισοδύναμους κανόνες και αρχές με αυτούς που προβλέπει η εν λόγω οδηγία. (21) Είναι σκόπιμο να θεσπιστεί μεταβατική περίοδος, έτσι ώστε να μπορέσουν τα κράτη μέλη να λάβουν τα αναγκαία μέτρα συμμόρφωσης με τις διατάξεις της εν λόγω απόφασης. (22) Συνεπώς, οι αποφάσεις 2004/595/ΕΚ και 2004/824/ΕΚ θα πρέπει να καταργηθούν. (23) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Αντικείμενο και πεδίο εφαρμογής 1. Η παρούσα απόφαση καθορίζει: α) τον κατάλογο των τρίτων χωρών και των περιοχών τους από τις οποίες επιτρέπονται οι εισαγωγές στην Ένωση σκύλων, γατών και κουναβιών και οι μετακινήσεις μη εμπορικού χαρακτήρα περισσότερων από πέντε σκύλων, γατών ή κουναβιών στην Ένωση, σύμφωνα με την οδηγία 92/65/ΕΟΚ, καθώς και το υγειονομικό πιστοποιητικό για τις εν λόγω εισαγωγές και μετακινήσεις μη εμπορικού χαρακτήρα· β) το υγειονομικό πιστοποιητικό για τις μη εμπορικού χαρακτήρα μετακινήσεις στην Ένωση πέντε ή λιγότερων σκύλων, γατών ή κουναβιών, σύμφωνα με τον κανονισμό (ΕΚ) αριθ. 998/2003. 2. Η παρούσα απόφαση εφαρμόζεται με την επιφύλαξη της απόφασης 2004/839/ΕΚ. Άρθρο 2 Τρίτες χώρες και περιοχές τους από τις οποίες επιτρέπονται οι εισαγωγές στην Ένωση σκύλων, γατών και κουναβιών και οι μη εμπορικού χαρακτήρα μετακινήσεις περισσότερων από πέντε σκύλων, γατών ή κουναβιών στην Ένωση, και υγειονομικό πιστοποιητικό για τις εν λόγω εισαγωγές και μετακινήσεις μη εμπορικού χαρακτήρα 1. Τα κράτη μέλη επιτρέπουν τις εισαγωγές στην Ένωση αποστολών σκύλων, γατών και κουναβιών και τις μη εμπορικού χαρακτήρα μετακινήσεις στην Ένωση περισσότερων από πέντε σκύλων, γατών ή κουναβιών, υπό την προϋπόθεση ότι οι τρίτες χώρες ή τα εδάφη από τα οποία προέρχονται και τυχόν τρίτες χώρες ή εδάφη μέσω των οποίων διαμετακομίζονται: α) είτε περιλαμβάνονται στο τμήμα 2 του μέρους Β ή στο μέρος Γ του παραρτήματος ΙΙ του κανονισμού (ΕΚ) αριθ. 998/2003· ή β) περιλαμβάνονται στο μέρος 1 του παραρτήματος ΙΙ του κανονισμού (ΕΕ) αριθ. 206/2010. 2. Οι σκύλοι, οι γάτες και τα κουνάβια που αναφέρονται στην παράγραφο 1: α) συνοδεύονται από υγειονομικό πιστοποιητικό το οποίο συντάσσεται σύμφωνα με το υπόδειγμα που παρατίθεται στο παράρτημα Ι και συμπληρώνεται από επίσημο κτηνίατρο λαμβανομένων υπόψη των επεξηγηματικών σημειώσεων που αναφέρονται στο μέρος ΙΙ του εν λόγω πιστοποιητικού· β) πληρούν τις απαιτήσεις του υγειονομικού πιστοποιητικού που παρατίθεται στο παράρτημα Ι για τις τρίτες χώρες ή τα εδάφη από τα οποία προέρχονται, όπως αναφέρονται, αντίστοιχα, στην παράγραφο 1 στοιχεία α) και β) του παρόντος άρθρου. Άρθρο 3 Υγειονομικό πιστοποιητικό για τις μη εμπορικού χαρακτήρα μετακινήσεις πέντε ή λιγότερων σκύλων, γατών ή κουναβιών στην Ένωση 1. Τα κράτη μέλη επιτρέπουν τις μη εμπορικού χαρακτήρα μετακινήσεις πέντε ή λιγότερων σκύλων, γατών ή κουναβιών στο έδαφός τους, εφόσον προέρχονται από ή διαμετακομίζονται μέσω χωρών ή εδαφών που: α) είτε περιλαμβάνονται στο τμήμα 2 του μέρους Β ή στο μέρος Γ του παραρτήματος ΙΙ του κανονισμού (ΕΚ) αριθ. 998/2003· ή β) δεν περιλαμβάνονται στο παράρτημα ΙΙ του κανονισμού (ΕΚ) αριθ. 998/2003. 2. Οι σκύλοι, οι γάτες και τα κουνάβια που αναφέρονται στην παράγραφο 1: α) συνοδεύονται από υγειονομικό πιστοποιητικό το οποίο συντάσσεται σύμφωνα με το υπόδειγμα που παρατίθεται στο παράρτημα ΙΙ και συμπληρώνεται από επίσημο κτηνίατρο λαμβανομένων υπόψη των επεξηγηματικών σημειώσεων που αναφέρονται στο μέρος ΙΙ του εν λόγω πιστοποιητικού· β) πληρούν τις απαιτήσεις του υγειονομικού πιστοποιητικού που παρατίθεται στο παράρτημα ΙΙ για τις τρίτες χώρες ή τα εδάφη από τα οποία προέρχονται, όπως αναφέρονται, αντίστοιχα, στην παράγραφο 1 στοιχεία α) και β) του παρόντος άρθρου. Άρθρο 4 Μεταβατικές διατάξεις Για μεταβατική περίοδο έως τις 30 Ιουνίου 2012, τα κράτη μέλη επιτρέπουν τις εισαγωγές και τις μη εμπορικού χαρακτήρα μετακινήσεις στην Ένωση σκύλων, γατών και κουναβιών που συνοδεύονται από υγειονομικό πιστοποιητικό το οποίο έχει εκδοθεί το αργότερο στις 29 Φεβρουαρίου 2012 σύμφωνα με τα υποδείγματα που ορίζονται στο παράρτημα των αποφάσεων 2004/595/ΕΚ και 2004/824/ΕΚ αντίστοιχα. Άρθρο 5 Καταργήσεις Οι αποφάσεις 2004/595/ΕΚ και 2004/824/ΕΚ καταργούνται. Άρθρο 6 Εφαρμογή Η παρούσα απόφαση εφαρμόζεται από την 1η Ιανουαρίου 2012. Άρθρο 7 Αποδέκτες Η παρούσα απόφαση απευθύνεται στα κράτη μέλη. Βρυξέλλες, 15 Δεκεμβρίου 2011.

Εμπορικές πράξεις

Εμπορική νομοθεσία

ΤΕΛΩΝΕΙΑΚΗ ΝΟΜΟΘΕΣΙΑ


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 315/2012 ΤΗΣ ΕΠΙΤΡΟΠΉΣ της 12ης Απριλίου 2012 σχετικά με την τροποποίηση του κανονισμού (ΕΚ) αριθ. 606/2009 για καθορισμό ορισμένων λεπτομερειών εφαρμογής του κανονισμού (ΕΚ) αριθ. 479/2008 όσον αφορά τις κατηγορίες αμπελοοινικών προϊόντων, τις οινολογικές πρακτικές και τους περιορισμούς στους οποίους υπόκεινται Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (1), και ιδίως το άρθρο 121 τρίτο και τέταρτο εδάφιο, Εκτιμώντας τα ακόλουθα: (1) Σύμφωνα με το άρθρο 3 του κανονισμού (ΕΚ) αριθ. 606/2009 της Επιτροπής (2), οι εγκεκριμένες οινολογικές πρακτικές καθορίζονται στο παράρτημα I του εν λόγω κανονισμού. Ο Διεθνής Οργανισμός Αμπέλου και Οίνου (OIV) τροποποίησε τους όρους χρήσης ορισμένων οινολογικών πρακτικών που έχουν άλλωστε ήδη εγκριθεί στην Ένωση. Για την τήρηση των διεθνών προτύπων που ισχύουν στον τομέα αυτό και για να δοθούν στους παραγωγούς της Ένωσης οι ίδιες δυνατότητες που παρέχονται στους παραγωγούς των τρίτων χωρών, κρίνεται σκόπιμο να τροποποιηθούν στην Ένωση οι όροι χρήσης των εν λόγω οινολογικών πρακτικών με βάση τους όρους χρήσης που καθορίζονται από τον OIV. (2) Ο κανονισμός (ΕΚ) αριθ. 606/2009 επιτρέπει τη χρήση των συμπολυμερών πολυβινυλιμιδαζολίου-πολυβινυλοπυρρολιδόνης (PVI/PVP) για τη μείωση της περιεκτικότητας σε χαλκό, σίδηρο και βαρέα μέταλλα, υπό την προϋπόθεση ότι πληρούν τις προδιαγραφές του Διεθνούς Οινολογικού Κώδικα που εκδίδεται από τον OIV, ιδίως όσον αφορά τα ανώτατα όρια περιεκτικότητας σε μονομερή. Δεδομένου ότι δεν έχουν ακόμη εγκριθεί οι προδιαγραφές αυτές από τον OIV, για λόγους ασφάλειας δικαίου, κρίνεται σκόπιμο να απαλειφθεί η πρακτική αυτή στο παράρτημα I του κανονισμού (ΕΚ) αριθ. 606/2009. (3) Ο κανονισμός (ΕΚ) αριθ. 606/2009 επιτρέπει τη χρήση της χιτοζάνης και της χιτίνης - γλυκάνης μυκητιακής προέλευσης. Τα προϊόντα αυτά παράγονται επί του παρόντος στην Ένωση μόνον από τον μύκητα Aspergillus niger. Ωστόσο, δεδομένου ότι τα εν λόγω προϊόντα εγκρίθηκαν από τον OIV και ότι ο Διεθνής Οινολογικός Κώδικας που εκδίδεται από τον OIV διευκρινίζει ότι προέρχονται από τον μύκητα Aspergillus niger, θα πρέπει να συμπεριληφθεί η διευκρίνιση αυτή στον κανονισμό (ΕΚ) αριθ. 606/2009. (4) Για τους οίνους που δικαιούνται να φέρουν την προστατευόμενη ονομασία προέλευσης «Douro» και την προστατευόμενη γεωγραφική ένδειξη «Duriense» ακολουθούμενη από την ένδειξη «colheita tardia», ισχύει παρέκκλιση από το ανώτατο όριο περιεκτικότητας σε διοξείδιο του θείου. Η Πορτογαλία ζήτησε να εμπίπτουν στην παρέκκλιση αυτή όλοι οι πορτογαλικοί οίνοι που έχουν τα ίδια χαρακτηριστικά με τους οίνους αυτούς και δικαιούνται να φέρουν προστατευόμενη ονομασία προέλευσης ή προστατευόμενη γεωγραφική ένδειξη ακολουθούμενη από την ένδειξη «colheita tardia». Κρίνεται σκόπιμο να επιτραπεί ανώτατο όριο περιεκτικότητας σε διοξείδιο του θείου 400 χιλιοστόγραμμων ανά λίτρο για τους οίνους αυτούς. (5) Δεδομένου ότι η ειδική παραδοσιακή ένδειξη «vino generoso» δεν χρησιμοποιείται πλέον αποκλειστικά για τους οίνους λικέρ, θα πρέπει να προσαρμοστεί η διάταξη σχετικά με τη χρήση της εν λόγω ένδειξης που περιλαμβάνεται στο παράρτημα III μέρος Β σημείο 8 του κανονισμού (ΕΚ) αριθ. 606/2009. (6) Ο κανονισμός (ΕΚ) αριθ. 606/2009 θα πρέπει να τροποποιηθεί αναλόγως. (7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της κανονιστικής επιτροπής του άρθρου 195 παράγραφος 3 του κανονισμού (ΕΚ) αριθ. 1234/2007, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 606/2009 τροποποιείται ως εξής: α) Το παράρτημα I Α τροποποιείται σύμφωνα με το παράρτημα I του παρόντος κανονισμού. β) Το παράρτημα I Β τροποποιείται σύμφωνα με το παράρτημα II του παρόντος κανονισμού. γ) Το παράρτημα III τροποποιείται σύμφωνα με το παράρτημα III του παρόντος κανονισμού. Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 12 Απριλίου 2012.

Πολιτική για την υγεία


ΚΑΝΟΝΙΣΜΌΣ (ΕΕ) αριθ. 656/2011 ΤΗΣ ΕΠΙΤΡΟΠΉΣ της 7ης Ιουλίου 2011 για την εφαρμογή του κανονισμού (ΕΚ) αριθ. 1185/2009 του Ευρωπαϊκού Κοινοβουλίου και του Συμβουλίου σχετικά με τις στατιστικές για τα γεωργικά φάρμακα, όσον αφορά τους ορισμούς και τον κατάλογο των δραστικών ουσιών (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1185/2009 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, σχετικά με τις στατιστικές για τα γεωργικά φάρμακα (1), και ιδίως το άρθρο 5 παράγραφοι 2 και 3, Εκτιμώντας τα ακόλουθα: (1) Ο κανονισμός (ΕΚ) αριθ. 1185/2009 θεσπίζει νέο πλαίσιο για την παραγωγή συγκρίσιμων ευρωπαϊκών στατιστικών για τις πωλήσεις και τη χρήση των γεωργικών φαρμάκων. (2) Σύμφωνα με το άρθρο 5 παράγραφος 2 του κανονισμού (ΕΚ) αριθ. 1185/2009, είναι ανάγκη να εγκριθεί ο ορισμός της «έκτασης στην οποία χρησιμοποιούνται προϊόντα» η οποία αναφέρεται στο τμήμα 2 του παραρτήματος ΙΙ του εν λόγω κανονισμού, διότι ο ορισμός αυτός πρέπει να είναι κατανοητός και εφαρμόσιμος με ενιαίο τρόπο σε όλη την Ένωση χάριν συγκρισιμότητας. (3) Σύμφωνα με το άρθρο 5 παράγραφος 3 του κανονισμού (ΕΚ) αριθ. 1185/2009, η Επιτροπή θα πρέπει να προσαρμόζει τακτικά και τουλάχιστον ανά πενταετία τον κατάλογο των ουσιών που πρέπει να καλύπτονται και την ταξινόμησή τους σε κατηγορίες προϊόντων και χημικές τάξεις, όπως παρατίθενται στο παράρτημα ΙΙΙ. Είναι ανάγκη να επικαιροποιηθεί ο κατάλογος που προσαρτάται στον εν λόγω κανονισμό, καθώς η τελευταία φορά που επικαιροποιήθηκε ήταν το 2006, ώστε να καλυφθεί η περίοδος από το 2010 έως το 2015. (4) Ο αριθμός των ουσιών και η πολυπλοκότητα που συνεπάγονται ο προσδιορισμός των σωστών ενώσεων και η ταξινόμηση καθιστούν δυσχερή για τις εθνικές στατιστικές αρχές τη σωστή διαμόρφωση των αναγκαίων εργαλείων για τη συλλογή των πληροφοριών σχετικά με τη χρήση και τη διάθεση στις αγορές. Συνεπώς, θα πρέπει να περιληφθούν μόνον οι ουσίες εκείνες που έχουν αριθμό ταυτοποίησης ο οποίος έχει χορηγηθεί από το ένα ή και τα δύο σημαντικότερα, διεθνώς αναγνωρισμένα, ιδρύματα για την καταχώριση χημικών ενώσεων ή γεωργικών φαρμάκων, ήτοι την Chemical Abstracts Service (CAS) της American Chemical Society και το Collaborative International Pesticides Analytical Council (CIPAC). (5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής του ευρωπαϊκού στατιστικού συστήματος, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ως «έκταση στην οποία χρησιμοποιούνται προϊόντα», η οποία αναφέρεται στο τμήμα 2 του παραρτήματος ΙΙ του κανονισμού (ΕΚ) αριθ. 1185/2009, νοείται η βασική έκταση στην οποία χρησιμοποιούνται προϊόντα, οριζόμενη ως «η φυσική έκταση της καλλιέργειας στην οποία έχει χρησιμοποιηθεί τουλάχιστον μία φορά μια συγκεκριμένη δραστική ουσία, ανεξάρτητα από τον αριθμό των εφαρμογών». Άρθρο 2 Το παράρτημα ΙΙΙ του κανονισμού (ΕΚ) αριθ. 1185/2009 αντικαθίσταται από το παράρτημα του παρόντος κανονισμού. Άρθρο 3 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 7 Ιουλίου 2011.


ΑΠΌΦΑΣΗ ΤΟΥ ΣΥΜΒΟΥΛΊΟΥ της 16ης Ιουλίου 2012 για την υπογραφή εξ ονόματος της Ευρωπαϊκής Ένωσης και την προσωρινή εφαρμογή του πρωτοκόλλου σχετικά με τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία αλιευτικής σύμπραξης μεταξύ της Ευρωπαϊκής Κοινότητας αφενός και της κυβέρνησης της Δανίας και της Τοπικής κυβέρνησης της Γροιλανδίας, αφετέρου (2012/653/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43 παράγραφος 2 σε συνδυασμό με το άρθρο 218 παράγραφος 5, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Στις 28 Ιουνίου 2007 το Συμβούλιο εξέδωσε τον κανονισμό (ΕΚ) αριθ. 753/2007 (1) σχετικά με τη σύναψη συμφωνίας αλιευτικής σύμπραξης μεταξύ της Ευρωπαϊκής Κοινότητας και της Δημοκρατίας της Δανίας και της τοπικής κυβέρνησης της Γροιλανδίας (2) («η συμφωνία»). Στη συμφωνία αυτή επισυνάπτεται πρωτόκολλο για τις αλιευτικές δυνατότητες και τη χρηματική αντιπαροχή που προβλέπει η συμφωνία (3) («ισχύον πρωτόκολλο»). Το ισχύον πρωτόκολλο θα λήξει στις 31 Δεκεμβρίου 2012. (2) Η Ένωση διαπραγματεύθηκε με την κυβέρνηση της Δανίας και την κυβέρνηση της Γροιλανδίας ένα νέο πρωτόκολλο της συμφωνίας, για τον καθορισμό των αλιευτικών δυνατοτήτων και της χρηματικής αντιπαροχής («πρωτόκολλο»). (3) Μετά το πέρας των διαπραγματεύσεων, στις 3 Φεβρουαρίου 2012 μονογραφήθηκε το πρωτόκολλο συμφωνίας. (4) Για να διασφαλιστεί η συνέχιση των αλιευτικών δραστηριοτήτων των σκαφών της ΕΕ, το άρθρο 12 του πρωτοκόλλου προβλέπει την προσωρινή εφαρμογή του από την 1η Ιανουαρίου 2013. (5) Συνεπώς, το πρωτόκολλο θα πρέπει να υπογραφεί, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Εγκρίνεται, εξ ονόματος της Ένωσης και με την επιφύλαξη της σύναψής του, η υπογραφή του πρωτοκόλλου για τον καθορισμό των αλιευτικών δυνατοτήτων και της χρηματικής αντιπαροχής, που προβλέπονται στη συμφωνία αλιευτικής σύμπραξης μεταξύ της Ευρωπαϊκής Κοινότητας, αφενός, και της κυβέρνησης της Δανίας και της τοπικής κυβέρνησης της Γροιλανδίας, αφετέρου (εφεξής αναφερόμενο ως «το πρωτόκολλο»). Το κείμενο του πρωτοκόλλου επισυνάπτεται στην παρούσα απόφαση. Άρθρο 2 Ο πρόεδρος του Συμβουλίου εξουσιοδοτείται να ορίσει το ή τα πρόσωπα που είναι αρμόδια να υπογράψουν το πρωτόκολλο εξ ονόματος της Ενωσης. Άρθρο 3 Το πρωτόκολλο θα εφαρμοστεί προσωρινά από την 1η Ιανουαρίου 2013, έως ότου ολοκληρωθούν οι διαδικασίες σύναψής του. Άρθρο 4 Η παρούσα απόφαση αρχίζει να ισχύει την ημέρα έκδοσής της. Βρυξέλλες, 16 Ιουλίου 2012.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ


ΑΠΌΦΑΣΗ ΤΗΣ ΕΠΙΤΡΟΠΉΣ της 20ής Μαΐου 2010 σχετικά με τη σύναψη εκτελεστικής ρύθμισης μεταξύ της Ευρωπαϊκής Επιτροπής και της κυβέρνησης των Ηνωμένων Πολιτειών της Αμερικής για δραστηριότητες συνεργασίας στον τομέα της έρευνας για την εσωτερική και την πολιτική ασφάλεια (2010/293/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τη συμφωνία επιστημονικής και τεχνολογικής συνεργασίας μεταξύ της Ευρωπαϊκής Κοινότητας και της κυβέρνησης των Ηνωμένων Πολιτειών της Αμερικής (1), και ιδίως το άρθρο 5 στοιχείο β) δεύτερο εδάφιο, Εκτιμώντας τα ακόλουθα: (1) Η συμφωνία επιστημονικής και τεχνολογικής συνεργασίας μεταξύ της Ευρωπαϊκής Κοινότητας και της κυβέρνησης των Ηνωμένων Πολιτειών της Αμερικής («η συμφωνία») εγκρίθηκε με την απόφαση 98/591/ΕΚ του Συμβουλίου (2), και τέθηκε σε ισχύ στις 14 Οκτωβρίου 1998. Είναι ανανεώσιμη για περιόδους πέντε ετών (3), και παρατάθηκε και τροποποιήθηκε στις 14 Οκτωβρίου 2008 (4). (2) Η διατλαντική συνεργασία στον τομέα της έρευνας για την εσωτερική και την πολιτική ασφάλεια είναι σκόπιμη και προς το αμοιβαίο συμφέρον. (3) Η σύγκλιση απόψεων που προέκυψε από τις διερευνητικές συζητήσεις συνεπάγεται ότι μία εκτελεστική ρύθμιση θα συνιστούσε μηχανισμό για την απλούστευση της κοινής τεχνικής και επιστημονικής δραστηριότητας. (4) Η εκτελεστική ρύθμιση για την κάλυψη των δραστηριοτήτων συνεργασίας στον διεπιστημονικό τομέα της έρευνας για την εσωτερική και την πολιτική ασφάλεια («η εκτελεστική ρύθμιση») έχει θεσπιστεί επιτυχώς μεταξύ της Επιτροπής και της κυβέρνησης των Ηνωμένων Πολιτειών της Αμερικής. (5) Η εκτελεστική ρύθμιση δεν έχει άμεσες οικονομικές επιπτώσεις. Τα κοινά σχέδια θα εξασφαλίσουν χρηματοδότηση σύμφωνα με τα προβλεπόμενα μέτρα ΕΤΑ και στήριξης των σχετικών ερευνητικών προγραμμάτων του έβδομου προγράμματος-πλαισίου δραστηριοτήτων έρευνας, τεχνολογικής ανάπτυξης και επίδειξης της Ευρωπαϊκής Κοινότητας (2007-2013) (5). Σύμφωνα με τη συμφωνία, η χρηματοδότηση της Ευρωπαϊκής Ένωσης θα περιορίζεται στους ευρωπαίους εταίρους. (6) Η εκτελεστική ρύθμιση πρέπει να εγκριθεί, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η εκτελεστική ρύθμιση μεταξύ της Ευρωπαϊκής Επιτροπής και της κυβέρνησης των Ηνωμένων Πολιτειών της Αμερικής για δραστηριότητες συνεργασίας στον τομέα της έρευνας για την εσωτερική και την πολιτική ασφάλεια εγκρίνεται. Το κείμενο της εκτελεστικής ρύθμισης επισυνάπτεται στην παρούσα απόφαση. Άρθρο 2 Ο αρμόδιος επίτροπος για τη ΓΔ Επιχειρήσεων και Βιομηχανίας εξουσιοδοτείται να υπογράψει την εκτελεστική ρύθμιση εξ ονόματος της Επιτροπής. Άρθρο 3 Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Βρυξέλλες, 20 Μαΐου 2010.

Δημόσια ασφάλεια


ΚΑΝΟΝΙΣΜΌΣ (ΕΕ) αριθ. 547/2012 ΤΗΣ ΕΠΙΤΡΟΠΉΣ της 25ης Ιουνίου 2012 σχετικά με την εφαρμογή της οδηγίας 2009/125/ΕΚ του Ευρωπαϊκού Κοινοβουλίου και του Συμβουλίου όσον αφορά τις απαιτήσεις οικολογικού σχεδιασμού των υδραντλιών (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2009/125/ΕΚ του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, για τη θέσπιση πλαισίου για τον καθορισμό απαιτήσεων οικολογικού σχεδιασμού όσον αφορά τα συνδεόμενα με την ενέργεια προϊόντα (1), και ιδίως το άρθρο 15 παράγραφος 1, Μετά από διαβουλεύσεις με το φόρουμ διαβούλευσης για τον οικολογικό σχεδιασμό, Εκτιμώντας τα ακόλουθα: (1) Σύμφωνα με την οδηγία 2009/125/ΕΚ, η Επιτροπή οφείλει να καθορίσει απαιτήσεις οικολογικού σχεδιασμού για συνδεόμενα με την ενέργεια προϊόντα τα οποία αντιπροσωπεύουν σημαντικό όγκο πωλήσεων και εμπορικών συναλλαγών, έχουν σημαντικές περιβαλλοντικές επιπτώσεις και παρουσιάζουν σημαντικές δυνατότητες βελτίωσης όσον αφορά τις περιβαλλοντικές τους επιπτώσεις χωρίς να συνεπάγονται υπερβολικό κόστος. (2) Το άρθρο 16 παράγραφος 2 της οδηγίας 2009/125/ΕΚ προβλέπει ότι η Επιτροπή θεσπίζει, σύμφωνα με τη διαδικασία του άρθρου 19 παράγραφος 3 και με τα κριτήρια του άρθρου 15 παράγραφος 2, μετά δε από διαβούλευση με το φόρουμ διαβούλευσης, εκτελεστικά μέτρα, κατά περίπτωση, για προϊόντα χρησιμοποιούμενα σε συγκροτήματα ηλεκτροκινητήρων, όπως οι αντλίες νερού. (3) Οι υδραντλίες που αποτελούν μέρος συγκροτημάτων ηλεκτροκινητήρων είναι βασικές για ποικίλες διαδικασίες άντλησης. Συνολικά οι δυνατότητες βελτίωσης της ενεργειακής απόδοσης των υπόψη συστημάτων άντλησης με οικονομικά συμφέροντα τρόπο ανέρχονται από 20 % έως 30 % περίπου. Μολονότι η κύρια εξοικονόμηση μπορεί να επιτευχθεί από τους κινητήρες, ένας από τους κύριους παράγοντες που συμβάλλουν στην εν λόγω βελτίωση είναι η χρήση ενεργειακά αποδοτικών υδραντλιών. Συνεπώς, οι υδραντλίες είναι ένα προϊόν για το οποίο πρέπει να καθοριστούν κατά προτεραιότητα απαιτήσεις οικολογικού σχεδιασμού. (4) Τα συγκροτήματα με ηλεκτροκινητήρα περιλαμβάνουν ορισμένα συνδεόμενα με την ενέργεια προϊόντα, όπως κινητήρες, συστήματα μετάδοσης κίνησης, αντλίες ή ανεμιστήρες. Οι υδραντλίες συγκαταλέγονται σε αυτά. Ελάχιστες απαιτήσεις έχουν καθοριστεί για τους κινητήρες σε χωριστό νομοθέτημα, τον κανονισμό (ΕΚ) αριθ. 640/2009 (2). Κατά συνέπεια, στον παρόντα κανονισμό καθορίζονται μόνον ελάχιστες απαιτήσεις υδραυλικών επιδόσεων των υδραντλιών χωρίς τον κινητήρα. (5) Πολλές αντλίες είναι ενσωματωμένες σε άλλα προϊόντα χωρίς να διατίθενται χωριστά στην αγορά. Για να αξιοποιηθούν στον ανώτατο βαθμό οι δυνατότητες εξοικονόμησης ενέργειας με τρόπο οικονομικώς συμφέροντα, οι υδραντλίες που είναι ενσωματωμένες σε άλλα προϊόντα πρέπει να υπόκεινται στις διατάξεις του παρόντος κανονισμού. (6) Η Επιτροπή εκπόνησε προπαρασκευαστική μελέτη για την ανάλυση των τεχνικών, περιβαλλοντικών και οικονομικών πτυχών των υδραντλιών. Η μελέτη εκπονήθηκε από κοινού με τους εμπλεκόμενους παράγοντες από την Ένωση και τρίτες χώρες, και τα αποτελέσματα δημοσιοποιήθηκαν. (7) Από την προπαρασκευαστική μελέτη προκύπτει ότι στην αγορά της Ευρωπαϊκής Ένωσης διατίθενται υδραντλίες σε μεγάλες ποσότητες. Η ενεργειακή τους κατανάλωση κατά τη χρήση είναι η σημαντικότερη περιβαλλοντική πτυχή όλων των φάσεων του κύκλου ζωής τους, διότι το 2005 η ετήσια ηλεκτρική τους κατανάλωση ανερχόταν σε 109 TWh, η οποία αντιστοιχεί σε 50 Mt εκπομπών CO2. Επειδή δεν υπάρχουν μέτρα περιορισμού της, προβλέπεται ότι το 2020 η εν λόγω ενεργειακή κατανάλωση θα αυξηθεί σε 136 TWh. Συνάχθηκε το συμπέρασμα ότι είναι δυνατόν να μειωθεί σημαντικά η κατανάλωση ηλεκτρικής ενέργειας κατά το στάδιο της χρήσης. (8) Σύμφωνα με την προπαρασκευαστική μελέτη, η κατανάλωση ηλεκτρικής ενέργειας κατά το στάδιο της χρήσης είναι η μόνη σημαντική παράμετρος οικολογικού σχεδιασμού που σχετίζεται με τον σχεδιασμό του προϊόντος, όπως αναφέρεται στο παράρτημα I μέρος 1 της οδηγίας 2009/125/ΕΚ. (9) Οι βελτιώσεις στην ηλεκτρική κατανάλωση των υδραντλιών κατά το στάδιο της χρήσης πρέπει να επιτευχθούν με την εφαρμογή υφιστάμενων κοινόκτητων τεχνολογιών που συμφέρουν οικονομικά, με τις οποίες είναι δυνατή η μείωση του συνολικού συνδυασμένου κόστους αγοράς και λειτουργίας. (10) Με τις απαιτήσεις οικολογικού σχεδιασμού πρέπει να εναρμονιστούν οι απαιτήσεις κατανάλωσης ενέργειας για τις υδραντλίες σε ολόκληρη την Ευρωπαϊκή Ένωση, ώστε να συμβάλουν στη λειτουργία της εσωτερικής αγοράς και τη βελτίωση των περιβαλλοντικών επιδόσεων των εν λόγω προϊόντων. (11) Για τους κατασκευαστές πρέπει να προβλεφθεί ενδεδειγμένο χρονικό περιθώριο ώστε να επανασχεδιάσουν τα προϊόντα τους. Το χρονικό περιθώριο πρέπει να καθοριστεί κατά τρόπο ώστε να αποφευχθούν αρνητικές επιπτώσεις στις λειτουργικές δυνατότητες των υδραντλιών και να ληφθούν υπόψη οι συνέπειες του κόστους για τους κατασκευαστές, ιδίως για τις μικρές και μεσαίες επιχειρήσεις, και παράλληλα να διασφαλιστεί έγκαιρη επίτευξη των στόχων του παρόντος κανονισμού. (12) Η κατανάλωση ηλεκτρικής ενέργειας πρέπει να προσδιοριστεί με αξιόπιστες, ακριβείς, αναπαραγώγιμες μεθόδους μέτρησης, στις οποίες λαμβάνονται υπόψη οι αναγνωρισμένες τεχνολογικές εξελίξεις, μεταξύ των οποίων είναι, εφόσον υπάρχουν, εναρμονισμένα πρότυπα που έχουν εκδοθεί από τους ευρωπαϊκούς οργανισμούς τυποποίησης, όπως εκείνοι που αναφέρονται στο παράρτημα I της οδηγίας 98/34/ΕΚ του Ευρωπαϊκού Κοινοβουλίου και του Συμβουλίου, της 22ας Ιουνίου 1998, για την καθιέρωση μιας διαδικασίας πληροφόρησης στον τομέα των τεχνικών προτύπων και προδιαγραφών και των κανόνων σχετικά με τις υπηρεσίες της κοινωνίας των πληροφοριών (3). (13) Με τον παρόντα κανονισμό αναμένεται να αυξηθεί η διείσδυση τεχνολογιών στην αγορά που βελτιώνουν την περιβαλλοντική επίπτωση του κύκλου ζωής των υδραντλιών, ώστε μέχρι το 2020 να επιτευχθεί εξοικονόμηση ενέργειας 3,3 TWh ως προς την κατάσταση εάν δεν ληφθούν μέτρα. (14) Σύμφωνα με το άρθρο 8 παράγραφος 2 της οδηγίας 2009/125/ΕΚ, ο παρών κανονισμός πρέπει να προσδιορίζει τις εφαρμοστέες διαδικασίες αξιολόγησης της συμμόρφωσης. (15) Για να διευκολυνθούν οι έλεγχοι της συμμόρφωσης, οι κατασκευαστές πρέπει να παρέχουν πληροφορίες στην τεχνική τεκμηρίωση που αναφέρεται στα παραρτήματα IV και V της οδηγίας 2009/125/ΕΚ. (16) Για να περιοριστούν περαιτέρω οι περιβαλλοντικές επιπτώσεις των υδραντλιών, οι κατασκευαστές πρέπει να παρέχουν πληροφορίες σχετικά με την αποσυναρμολόγηση, την ανακύκλωση ή την οριστική διάθεσή τους στο τέλος του κύκλου ζωής τους. (17) Πρέπει να προσδιοριστούν κριτήρια συγκριτικής αξιολόγησης για τις διαθέσιμες σήμερα τεχνολογίες με υψηλή ενεργειακή απόδοση. Αυτό θα συμβάλει στην επίτευξη ευρείας διαθεσιμότητας και ευχερούς προσβασιμότητας σε πληροφορίες, ειδικότερα για τις μικρομεσαίες επιχειρήσεις, ώστε να διευκολυνθεί περαιτέρω η ενσωμάτωση των βέλτιστων κατασκευαστικών τεχνικών για τη μείωση της ενεργειακής κατανάλωσης. (18) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που συνεστήθη δυνάμει του άρθρου 19 παράγραφος 1 της οδηγίας 2009/125/ΕΚ, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Αντικείμενο και πεδίο εφαρμογής 1. Ο παρών κανονισμός καθορίζει απαιτήσεις οικολογικού σχεδιασμού για τη διάθεση περιστροφικών υδραντλιών στην αγορά για την άντληση καθαρού νερού, συμπεριλαμβανομένων των περιπτώσεων ενσωμάτωσής τους σε άλλα προϊόντα. 2. Ο παρών κανονισμός δεν εφαρμόζεται σε: α) υδραντλίες σχεδιασμένες ειδικά για την άντληση καθαρού νερού σε θερμοκρασίες κάτω των - 10 °C ή άνω των 120 °C, εξαιρουμένων των απαιτήσεων πληροφόρησης του παραρτήματος II σημεία 2(11) έως 2(13)· β) υδραντλίες σχεδιασμένες μόνον για εφαρμογές πυρόσβεσης· γ) υδραντλίες εκτόπισης· δ) υδραντλίες αυτόματης αναρρόφησης. Άρθρο 2 Ορισμοί Επιπροσθέτως των ορισμών της οδηγίας 2009/125/ΕΚ, νοείται ως: 1) «υδραντλία», το υδραυλικό μέρος διάταξης το οποίο κινεί καθαρό νερό με φυσική ή μηχανική δράση και ακολουθεί μία από τις κατωτέρω σχεδιαστικές ιδέες: - αξονικής αναρρόφησης με έδρανο (ESOB), - αξονικής αναρρόφησης με ενσωματωμένο κινητήρα (ESCC), - αξονικής αναρρόφησης με ενσωματωμένο κινητήρα εν σειρά (ESCCi), - κατακόρυφη πολυβάθμια (MS-V), - υποβρύχια πολυβάθμια (MSS)· 2) «υδραντλία αξονικής αναρρόφησης», στεγανή μονοβάθμια περιστροφική υδραντλία αξονικής αναρρόφησης σχεδιασμένη για πιέσεις έως 16 bar, ειδικής ταχύτητας ns μεταξύ 6 και 80 στροφών ανά λεπτό (ΣΑΛ), ελάχιστης ονομαστικής παροχής 6 m3/h (1,667·10-3 m3/s), μέγιστης ιπποδύναμης στον άξονα 150 kW, ανώτατου μανομετρικού ύψους 90 m σε ονομαστική ταχύτητα 1 450 ΣΑΛ και ανώτατου μανομετρικού ύψους 140 m σε ονομαστική ταχύτητα 2 900 ΣΑΛ· 3) «ονομαστική παροχή», το μανομετρικό ύψος και η παροχή που εγγυάται ο κατασκευαστής υπό κανονικές συνθήκες λειτουργίας· 4) «στεγανοποιημένη», σφραγισμένη σύνδεση του άξονα μεταξύ της πτερωτής στο σώμα της υδραντλίας και του κινητήρα. Το εξάρτημα του μηχανισμού κίνησης παραμένει στεγνό· 5) «υδραντλία αξονικής αναρρόφησης με έδρανο» (ESOB), υδραντλία αξονικής αναρρόφησης με δικά της έδρανα· 6) «υδραντλία αξονικής αναρρόφησης με ενσωματωμένο κινητήρα (ESCC)», υδραντλία αξονικής αναρρόφησης της οποίας ο άξονας του κινητήρα εκτείνεται ώστε να καθίσταται και ο άξονας της υδραντλίας· 7) «υδραντλία αξονικής αναρρόφησης με ενσωματωμένο κινητήρα εν σειρά (ESCCi)», υδραντλία στην οποία το στόμιο εισόδου του νερού στην αντλία βρίσκεται στον ίδιο άξονα με το στόμιο εξόδου του νερού από την αντλία· 8) «κατακόρυφη πολυβάθμια υδραντλία (MS-V)», στεγανοποιημένη πολυβάθμια (i 1) περιστροφική υδραντλία με την πτερωτή συναρμολογημένη επί κατακορύφου περιστρεφόμενου άξονα, η οποία έχει σχεδιασθεί για πιέσεις έως 25 bar, ονομαστικής ταχύτητας 2 900 ΣΑΛ και μέγιστης παροχής 100 m3/h (27,78·10-3 m3/s)· 9) «υποβρύχια πολυβάθμια υδραντλία (MSS)», πολυβάθμια (i 1) περιστροφική υδραντλία ονομαστικής εξωτερικής διαμέτρου 4” (10,16 cm) ή 6” (15,24 cm), σχεδιασμένη να λειτουργεί σε φρέαρ γεωτρήσεως, ονομαστικής ταχύτητας 2 900 ΣΑΛ, σε θερμοκρασία λειτουργίας κυμαινόμενη από 0 °C έως 90 °C· 10) «περιστροφική υδραντλία», υδραντλία που κινεί καθαρό νερό μέσω υδροδυναμικών δυνάμεων· 11) «υδραντλία εκτόπισης», υδραντλία που κινεί καθαρό νερό εγκλωβίζοντας όγκο καθαρού νερού και ωθώντας τον όγκο αυτόν προς το στόμιο εξόδου της αντλίας· 12) «υδραντλία αυτόματης αναρρόφησης», υδραντλία που κινεί καθαρό νερό και μπορεί να εκκινεί ή/και να λειτουργεί επίσης όταν είναι εν μέρει μόνο γεμάτη με νερό· 13) «καθαρό νερό», νερό με μη απορροφητικά ελεύθερα περιεχόμενα στερεά κατ’ ανώτατο όριο 0,25 kg/m3 και με διαλελυμένα περιεχόμενα στερεά κατ’ ανώτατο όριο 50 kg/m3, με την προϋπόθεση ότι το συνολικό περιεχόμενο στο νερό αέριο δεν υπερβαίνει τον όγκο κορεσμού. Δεν λαμβάνονται υπόψη τυχόν πρόσθετα που χρειάζονται για να αποφεύγεται η ψύξη του νερού κάτω από τους - 10 °C. Οι ορισμοί για τους σκοπούς των παραρτημάτων II έως V δίδονται στο παράρτημα I. Άρθρο 3 Απαιτήσεις οικολογικού σχεδιασμού Οι απαιτήσεις ελάχιστης απόδοσης και οι απαιτήσεις πληροφοριών για τις περιστροφικές υδραντλίες παρατίθενται στο παράρτημα II. Στο ακόλουθο χρονοδιάγραμμα καθορίζεται η έναρξη εφαρμογής των απαιτήσεων οικολογικού σχεδιασμού: 1) από την 1η Ιανουαρίου 2013, οι υδραντλίες θα έχουν την ελάχιστη απόδοση που καθορίζεται στο παράρτημα II σημείο 1 στοιχείο α)· 2) από την 1η Ιανουαρίου 2015, οι υδραντλίες θα έχουν την ελάχιστη απόδοση που καθορίζεται στο παράρτημα II σημείο 1 στοιχείο β)· 3) από την 1η Ιανουαρίου 2013, οι πληροφορίες για τις υδραντλίες θα ανταποκρίνονται στις απαιτήσεις του παραρτήματος II σημείο 2. Οι μετρήσεις και οι υπολογισμοί για τη συμμόρφωση προς τις απαιτήσεις οικολογικού σχεδιασμού εκτελούνται σύμφωνα με τις απαιτήσεις του παραρτήματος III. Καμία απαίτηση οικολογικού σχεδιασμού δεν είναι αναγκαία για οποιαδήποτε άλλη παράμετρο οικολογικού σχεδιασμού αναφερόμενη στο παράρτημα I μέρος 1 της οδηγίας 2009/125/ΕΚ. Άρθρο 4 Αξιολόγηση της συμμόρφωσης Η διαδικασία αξιολόγησης της συμμόρφωσης που αναφέρεται στο άρθρο 8 παράγραφος 2 της οδηγίας 2009/125/ΕΚ συνίσταται στον εσωτερικό έλεγχο σχεδιασμού που καθορίζεται στο παράρτημα IV της εν λόγω οδηγίας ή στο σύστημα διαχείρισης για την αξιολόγηση της συμμόρφωσης που καθορίζεται στο παράρτημα V της ίδιας οδηγίας. Άρθρο 5 Διαδικασία επαλήθευσης για την επιτήρηση της αγοράς Όταν οι αρχές των κρατών μελών διενεργούν τους ελέγχους επιτήρησης της αγοράς κατά το άρθρο 3 παράγραφος 2 της οδηγίας 2009/125/ΕΚ, εφαρμόζουν την κατά το παράρτημα III του παρόντος κανονισμού διαδικασία για την επαλήθευση της τήρησης των απαιτήσεων οικολογικού σχεδιασμού που καθορίζονται στο παράρτημα IV του παρόντος κανονισμού. Άρθρο 6 Ενδεικτικά κριτήρια συγκριτικής αξιολόγησης Τα ενδεικτικά κριτήρια συγκριτικής αξιολόγησης για τις βέλτιστων επιδόσεων διαθέσιμες στην αγορά υδραντλίες κατά τον χρόνο έναρξης ισχύος του παρόντος κανονισμού παρατίθενται στο παράρτημα V. Άρθρο 7 Επανεξέταση Το αργότερο τέσσερα έτη από την έναρξη ισχύος του παρόντος κανονισμού, η Επιτροπή προβαίνει σε επανεξέτασή του με βάση τη συντελεσθείσα τεχνολογική πρόοδο, και παρουσιάζει τα αποτελέσματα της εν λόγω επανεξέτασης στο φόρουμ διαβούλευσης. Σκοπός της επανεξέτασης είναι η υιοθέτηση ευρείας πολιτικής προϊόντος. Η Επιτροπή επανεξετάζει πριν την 1η Ιανουαρίου 2014 τις ανοχές που χρησιμοποιούνται για τον υπολογισμό της ενεργειακής απόδοσης. Άρθρο 8 Έναρξη ισχύος Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 25 Ιουνίου 2012.

Ενεργειακή πολιτική


ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 21ης Δεκεμβρίου 2011 για την τροποποίηση του παραρτήματος I της εκτελεστικής απόφασης 2011/402/ΕΕ σχετικά με τη λήψη έκτακτων μέτρων τα οποία εφαρμόζονται στους σπόρους μοσχόσιτου (τριγωνέλλας) και σε ορισμένους σπόρους και κουκιά που εισάγονται από την Αίγυπτο [κοινοποιηθείσα υπό τον αριθμό Ε(2011) 9524] (Κείμενο που παρουσιάζει ενδιαφέρον για τον ΕΟΧ) (2011/880/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (1), και ιδίως το άρθρο 53 παράγραφος 1 στοιχείο β) σημεία i) και iii), Εκτιμώντας τα ακόλουθα: (1) Ο κανονισμός (ΕΚ) αριθ. 178/2002 θεσπίζει τις γενικές αρχές που διέπουν γενικά τα τρόφιμα και τις ζωοτροφές, ειδικότερα δε την ασφάλεια των τροφίμων και των ζωοτροφών στην Ένωση και σε εθνικό επίπεδο. Προβλέπει έκτακτα μέτρα που πρέπει να λαμβάνονται από την Επιτροπή όταν είναι προφανές ότι τα τρόφιμα ή οι ζωοτροφές που εισάγονται από τρίτη χώρα είναι πιθανό να αποτελέσουν σοβαρό κίνδυνο για την υγεία του ανθρώπου, την υγεία των ζώων ή το περιβάλλον, και ο κίνδυνος αυτός δεν μπορεί να περιοριστεί ικανοποιητικά με τα μέτρα που λαμβάνει(-ουν) το (τα) οικείο(-α) κράτος(-η) μέλος(-η). (2) Ο κανονισμός (ΕΚ) αριθ. 852/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για την υγιεινή των τροφίμων (2) θεσπίζει γενικούς κανόνες για τους υπεύθυνους επιχειρήσεων τροφίμων όσον αφορά την υγιεινή των τροφίμων. Στους κανόνες αυτούς περιλαμβάνονται απαιτήσεις υγιεινής, ώστε να εξασφαλίζεται ότι τα εισαγόμενα τρόφιμα πληρούν τουλάχιστον τα ίδια ή ισοδύναμα υγειονομικά πρότυπα με τα τρόφιμα που παράγονται στην Ένωση. (3) Εντοπίστηκε ότι ορισμένες παρτίδες σπόρων μοσχόσιτου (τριγωνέλλας) που εισάχθηκαν από την Αίγυπτο ήταν ο αιτιώδης παράγοντας για την εκδήλωση στην Ένωση επιδημίας βακτηρίων Escherichia coli που παράγουν την τοξίνη Shiga (STEC), ορότυπος O104:H4. Η προέλευση της επιδημίας εντοπίστηκε σε σπόρους μοσχόσιτου από την Αίγυπτο που καταναλώνονται ως φύτρες. (4) Συνεπώς, η εκτελεστική απόφαση 2011/402/ΕΕ της Επιτροπής (3) θέσπισε απαγόρευση της ελεύθερης διακίνησης στην Ένωση ορισμένων σπόρων και κουκιών που εισάγονται από την Αίγυπτο και υπάγονται στους κωδικούς ΣΟ που απαριθμούνται στο παράρτημα της εν λόγω απόφασης. Η εν λόγω απαγόρευση λήγει στις 31 Μαρτίου 2012. (5) Ωστόσο, ξερά σπασμένα λοβοφόρα λαχανικά, σπασμένα κουκιά σόγιας ή σπασμένοι ελαιώδεις σπόροι και καρποί δεν χρησιμοποιούνται ως φύτρες. Τα ξερά σπασμένα λοβοφόρα λαχανικά, τα σπασμένα κουκιά σόγιας ή οι σπασμένοι ελαιώδεις σπόροι και καρποί που εισάγονται από την Αίγυπτο δεν μπορούν πλέον να θεωρούνται κίνδυνος για την ασφάλεια των τροφίμων και θα πρέπει να επανεγκριθεί η εισαγωγή τους στην Ένωση. (6) Τα έκτακτα μέτρα που προβλέπονται στην εκτελεστική απόφαση 2011/402/ΕΕ θα πρέπει, συνεπώς, να τροποποιηθούν βάσει των νέων αυτών στοιχείων. (7) Συνεπώς, το παράρτημα της εκτελεστικής απόφασης 2011/402/ΕΕ θα πρέπει να τροποποιηθεί αναλόγως. (8) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το παράρτημα της εκτελεστικής απόφασης 2011/402/ΕΕ αντικαθίσταται από το κείμενο του παραρτήματος της παρούσας απόφασης. Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 21 Δεκεμβρίου 2011.

Πολιτική για την υγεία

Εμπορικές πράξεις

Εμπορική νομοθεσία

ΤΕΛΩΝΕΙΑΚΗ ΝΟΜΟΘΕΣΙΑ


ΚΑΤ’ ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) αριθ. 1061/2010 ΤΗΣ ΕΠΙΤΡΟΠΉΣ της 28ης Σεπτεμβρίου 2010 που συμπληρώνει την οδηγία 2010/30/ΕΕ του Ευρωπαϊκού Κοινοβουλίου και του Συμβουλίου όσον αφορά την επισήμανση της κατανάλωσης ενέργειας των οικιακών πλυντηρίων ρούχων (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, την οδηγία 2010/30/ΕΕ του Ευρωπαϊκού Κοινοβουλίου και του Συμβουλίου για την επισήμανση της κατανάλωσης ενέργειας και λοιπών πόρων από τα σχετικά προϊόντα μέσω της επισήμανσης και της παροχής ομοιόμορφων πληροφοριών σχετικά με αυτά (1), και ιδίως το άρθρο 10, Εκτιμώντας τα ακόλουθα: (1) Η οδηγία 2010/30/ΕΕ προβλέπει ότι η Επιτροπή πρέπει να θεσπίζει κατ’ εξουσιοδότηση πράξεις όσον αφορά την επισήμανση των προϊόντων που καταναλώνουν ενέργεια όταν αυτά παρουσιάζουν σημαντικό δυναμικό εξοικονόμησης ενέργειας και μεγάλες διαφορές ως προς τα επίπεδα επιδόσεων μολονότι έχουν ισοδύναμα λειτουργικά χαρακτηριστικά. (2) Διατάξεις για την ένδειξη της κατανάλωσης ενέργειας των οικιακών πλυντηρίων ρούχων θεσπίστηκαν με την οδηγία 95/12/ΕΚ την Επιτροπής, της 23ης Μαΐου 1995, για την εφαρμογή της οδηγίας 92/75/ΕΟΚ του Συμβουλίου για την ένδειξη της κατανάλωσης ενέργειας των οικιακών ηλεκτρικών πλυντηρίων ρούχων (2). (3) Η κατανάλωση ηλεκτρικής ενέργειας από τα οικιακά πλυντήρια ρούχων αντιπροσωπεύει σημαντικό ποσοστό της συνολικής οικιακής ζήτησης ηλεκτρικής ενέργειας στην Κοινότητα. Επιπροσθέτως των βελτιώσεων ενεργειακής απόδοσης που έχουν επιτευχθεί ήδη, υπάρχουν σημαντικά περιθώρια μείωσης της κατανάλωσης ενέργειας των οικιακών πλυντηρίων ρούχων. (4) Η οδηγία 95/12/ΕΚ πρέπει να καταργηθεί και να θεσπιστούν νέες διατάξεις με τον παρόντα κανονισμό για να εξασφαλιστεί ότι η ετικέτα κατανάλωσης ενέργειας προσφέρει ισχυρά κίνητρα στους προμηθευτές για την περαιτέρω βελτίωση της ενεργειακής απόδοσης των οικιακών πλυντηρίων ρούχων και την επιτάχυνση της στροφής της αγοράς προς ενεργειακά αποδοτικές τεχνολογίες. (5) Τα οικιακά πλυντήρια-στεγνωτήρια ρούχων εμπίπτουν στο πεδίο εφαρμογής της οδηγίας 96/60/ΕΚ της Επιτροπής, της 19ης Σεπτεμβρίου 1996, για την εκτέλεση της οδηγίας 92/75/ΕΟΚ του Συμβουλίου όσον αφορά την ένδειξη κατανάλωσης ενέργειας των οικιακών πλυντηρίων-στεγνωτηρίων ρούχων (3), και πρέπει, ως εκ τούτου, να εξαιρούνται από το πεδίο εφαρμογής του παρόντος κανονισμού. Ωστόσο, λαμβανομένου υπόψη ότι διαθέτουν παρόμοιες λειτουργικές δυνατότητες με αυτές των οικιακών πλυντηρίων ρούχων, η οδηγία 96/60/ΕΚ πρέπει να αναθεωρηθεί το ταχύτερο δυνατό. (6) Οι πληροφορίες που αναγράφονται στην ετικέτα πρέπει να προκύπτουν με αξιόπιστες, επακριβείς και αναπαραγώγιμες διαδικασίες μέτρησης, οι οποίες λαμβάνουν υπόψη τις γενικώς αποδεκτές σύγχρονες μεθόδους μετρήσεων, συμπεριλαμβανομένων, όπου διατίθενται, εναρμονισμένων προτύπων τα οποία έχουν εκδοθεί από ευρωπαϊκούς οργανισμούς τυποποίησης, όπως αναφέρονται στο παράρτημα Ι της οδηγίας 98/34/ΕΚ του Ευρωπαϊκού Κοινοβουλίου και του Συμβουλίου, της 22ας Ιουνίου 1998, για την καθιέρωση διαδικασίας πληροφόρησης στον τομέα των τεχνικών προτύπων και προδιαγραφών και των κανόνων σχετικά με τις υπηρεσίες της κοινωνίας της πληροφορίας (4). (7) Με τον παρόντα κανονισμό πρέπει να καθοριστούν ενιαίο σχέδιο και περιεχόμενο για την ετικέτα των οικιακών πλυντηρίων ρούχων. (8) Επιπλέον, στον παρόντα κανονισμό πρέπει να καθοριστούν απαιτήσεις όσον αφορά την τεχνική τεκμηρίωση και το δελτίο που συνοδεύει τα οικιακά πλυντήρια ρούχων. (9) Επιπροσθέτως, στον παρόντα κανονισμό πρέπει να καθοριστούν απαιτήσεις όσον αφορά τις πληροφορίες που πρέπει να παρέχονται για κάθε είδους πωλήσεις εξ αποστάσεως, διαφημίσεις και τεχνικό υλικό προώθησης οικιακών πλυντηρίων ρούχων. (10) Είναι σκόπιμο να προβλέπεται επανεξέταση των διατάξεων του παρόντος κανονισμού βάσει της τεχνολογικής προόδου που σημειώνεται. (11) Για να διευκολυνθεί η μετάβαση από την οδηγία 95/12/ΕΚ στον παρόντα κανονισμό, πρέπει να θεσπιστούν διατάξεις ώστε τα οικιακά πλυντήρια ρούχων που φέρουν ετικέτα σύμφωνα με τον παρόντα κανονισμό να θεωρείται ότι συμμορφώνονται με την οδηγία 95/12/ΕΚ. (12) Επομένως, η οδηγία 95/12/ΕΚ πρέπει να καταργηθεί, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Αντικείμενο και πεδίο εφαρμογής 1. Ο παρών κανονισμός προβλέπει διατάξεις για την ένδειξη και την παροχή συμπληρωματικών πληροφοριών σχετικά με τα οικιακά πλυντήρια ρούχων που τροφοδοτούνται από το ηλεκτρικό δίκτυο καθώς και σχετικά με τα οικιακά πλυντήρια ρούχων που τροφοδοτούνται από το ηλεκτρικό δίκτυο και μπορούν επίσης να τροφοδοτούνται με μπαταρίες, συμπεριλαμβανομένων και εκείνων που πωλούνται για μη οικιακή χρήση και των εντοιχιζόμενων οικιακών πλυντηρίων ρούχων. 2. Ο παρών κανονισμός δεν ισχύει για οικιακά πλυντήρια-στεγνωτήρια. Άρθρο 2 Ορισμοί Εκτός από τους ορισμούς που προβλέπονται στο άρθρο 2 της οδηγίας 2010/30/ΕΕ, ισχύουν οι ακόλουθοι ορισμοί για τους σκοπούς του παρόντος κανονισμού: 1) «οικιακό πλυντήριο ρούχων»: αυτόματο πλυντήριο ρούχων που καθαρίζει και ξεβγάζει υφάσματα με τη χρήση νερού, το οποίο διαθέτει επίσης μια λειτουργία εξαγωγής με περιδίνηση και έχει σχεδιαστεί για να χρησιμοποιείται κυρίως για μη επαγγελματικούς σκοπούς· 2) «εντοιχιζόμενο οικιακό πλυντήριο ρούχων»: οικιακό πλυντήριο ρούχων που πρόκειται να εγκατασταθεί σε ερμάριο, προκατασκευασμένη εσοχή σε τοίχο ή σε παρόμοια θέση και απαιτεί εξωτερικό έπιπλο· 3) «αυτόματο πλυντήριο ρούχων»: πλυντήριο ρούχων στο οποίο το μηχάνημα διαχειρίζεται πλήρως το φορτίο χωρίς να απαιτείται παρέμβαση του χρήση σε οποιοδήποτε σημείο του προγράμματος· 4) «οικιακό πλυντήριο-στεγνωτήριο ρούχων»: οικιακό πλυντήριο ρούχων που περιλαμβάνει λειτουργία στυψίματος με περιδίνηση και λειτουργία στεγνώματος του ιματισμού, συνήθως με θέρμανση και περιστροφή του τυμπάνου· 5) «πρόγραμμα»: σειρά προκαθορισμένων λειτουργιών που ορίζονται από τον προμηθευτή ως κατάλληλες για την πλύση συγκεκριμένων τύπων ιματισμού· 6) «κύκλος»: όλη η διαδικασία που περιλαμβάνει το πλύσιμο, το ξέβγαλμα και την περιδίνηση, όπως προσδιορίζεται για το επιλεγόμενο πρόγραμμα· 7) «διάρκεια προγράμματος»: ο χρόνος που μεσολαβεί από την έναρξη του προγράμματος (εξαιρουμένης οιασδήποτε προγραμματισμένης από τον τελικό χρήστη καθυστέρησης) μέχρι την ολοκλήρωσή του· 8) «διαβαθμισμένη χωρητικότητα»: η μέγιστη μάζα σε κιλά που ορίζεται από τον προμηθευτή ανά διαστήματα 0,5 κιλών στεγνών υφασμάτων συγκεκριμένου τύπου, τα οποία μπορεί να πλύνει οικιακό πλυντήριο ρούχων στο επιλεγμένο πρόγραμμα, όταν το πλυντήριο γεμίζει σύμφωνα με τις οδηγίες του προμηθευτή· 9) «μερικό φορτίο»: το ήμισυ της διαβαθμισμένης χωρητικότητας οικιακού πλυντηρίου για δεδομένο πρόγραμμα· 10) «απομένουσα περιεκτικότητα σε υγρασία»: η ποσότητα της υγρασίας που περιέχει το φορτίο στο τέλος της φάσης περιδίνησης· 11) «κατάσταση εκτός λειτουργίας»: κατάσταση κατά την οποία η τροφοδοσία του οικιακού πλυντηρίου ρούχων με ηλεκτρικό ρεύμα διακόπτεται μέσω διατάξεων ρύθμισης ή διακοπτών προσβάσιμων και προοριζόμενων να ενεργοποιούνται από τον τελικό χρήστη κατά την κανονική χρήση, έτσι ώστε να επιτυγχάνεται η μικρότερη δυνατή κατανάλωση ισχύος επ’ αόριστον και ενώ το οικιακό πλυντήριο ρούχων παραμένει συνδεδεμένο με την πηγή ισχύος και χρησιμοποιείται σύμφωνα με τις οδηγίες του προμηθευτή. Όταν δεν υπάρχουν διατάξεις ρύθμισης ή διακόπτες προσβάσιμοι από τον χρήστη, ως «κατάσταση εκτός λειτουργίας» νοείται η κατάσταση που επιτυγχάνεται όταν το οικιακό πλυντήριο ρούχων μεταπέσει αυτόματα σε σταθερή κατάσταση από πλευράς κατανάλωσης ισχύος· 12) «κατάσταση αναμονής»: η κατάσταση με τη χαμηλότερη κατανάλωση ισχύος που μπορεί να διαρκεί επ’ αόριστον μετά την ολοκλήρωση του προγράμματος και το άδειασμα του οικιακού πλυντηρίου ρούχων χωρίς περαιτέρω επέμβαση του τελικού χρήστη· 13) «ισοδύναμο οικιακό πλυντήριο ρούχων»: μοντέλο οικιακού πλυντηρίου ρούχων που διατίθεται στην αγορά με διαβαθμισμένη χωρητικότητα, τεχνικά χαρακτηριστικά και επιδόσεις, κατανάλωση ενέργειας και νερού, καθώς και εκπομπές αερόφερτου ακουστικού θορύβου κατά την πλύση και την περιδίνηση ίδια με εκείνα άλλου μοντέλου οικιακού πλυντηρίου ρούχων που διατίθεται στην αγορά από τον ίδιο προμηθευτή, αλλά με διαφορετικό εμπορικό κωδικό· 14) «τελικός χρήστης»: ο καταναλωτής που αγοράζει ή αναμένεται ότι θα αγοράσει οικιακό πλυντήριο ρούχων· 15) «σημείο πώλησης»: ο χώρος όπου οικιακά πλυντήρια ρούχων εκτίθενται ή διατίθενται προς πώληση, μίσθωση ή αγορά με δόσεις. Άρθρο 3 Ευθύνες των προμηθευτών Οι προμηθευτές μεριμνούν ώστε: α) κάθε οικιακό πλυντήριο ρούχων να φέρει τυπωμένη ετικέτα με τη μορφή και τις πληροφορίες που ορίζονται στο παράρτημα Ι· β) να υπάρχει διαθέσιμο δελτίο προϊόντος, σύμφωνα με το παράρτημα ΙΙ· γ) στις αρχές των κρατών μελών και την Επιτροπή να διατίθεται, κατόπιν αιτήματος, τεχνική τεκμηρίωση σύμφωνα με το παράρτημα ΙΙΙ· δ) κάθε διαφήμιση για συγκεκριμένο μοντέλο οικιακού πλυντηρίου ρούχων να περιέχει την τάξη ενεργειακής απόδοσης, εάν η διαφήμιση περιλαμβάνει πληροφορίες σχετικά με την ενέργεια ή την τιμή· ε) κάθε διαφημιστικό τεχνικό υλικό που αφορά συγκεκριμένο μοντέλο οικιακού πλυντηρίου ρούχων και το οποίο περιγράφει τις συγκεκριμένες τεχνικές παραμέτρους του να περιλαμβάνει την τάξη ενεργειακής απόδοσης του μοντέλου αυτού. Άρθρο 4 Ευθύνες των εμπόρων Οι έμποροι μεριμνούν ώστε: α) στο σημείο πώλησης, κάθε οικιακό πλυντήριο ρούχων φέρει την ετικέτα που παρέχεται από τους προμηθευτές σύμφωνα το άρθρο 3 στοιχείο α), εξωτερικά στην εμπρόσθια ή άνω πλευρά του, έτσι ώστε να είναι εύκολα ορατή· β) τα προσφερόμενα προς πώληση, μίσθωση ή αγορά με δόσεις οικιακά πλυντήρια ρούχων, στις περιπτώσεις που δεν αναμένεται ότι ο τελικός χρήστης θα δει το οικιακό πλυντήριο ρούχων εκτεθειμένο στο σημείο πώλησης, διατίθενται στην αγορά με τις πληροφορίες που παρέχουν οι προμηθευτές σύμφωνα με το παράρτημα IV· γ) κάθε διαφήμιση συγκεκριμένου μοντέλου οικιακού πλυντηρίου ρούχων περιέχει αναφορά της τάξης ενεργειακής απόδοσης, εάν η διαφήμιση περιλαμβάνει πληροφορίες σχετικές με την ενέργεια ή την τιμή· δ) σε κάθε διαφημιστικό τεχνικό υλικό που αφορά συγκεκριμένο μοντέλο οικιακού πλυντηρίου ρούχων και περιγράφει τις συγκεκριμένες τεχνικές παραμέτρους του αναφέρεται η τάξη ενεργειακής απόδοσης του μοντέλου αυτού. Άρθρο 5 Μέθοδοι μετρήσεων Οι πληροφορίες που πρέπει να παρέχονται κατά τα άρθρα 3 και 4 προκύπτουν από αξιόπιστες, επακριβείς και αναπαραγώγιμες μεθόδους μέτρησης, οι οποίες λαμβάνουν υπόψη τις γενικώς αποδεκτές σύγχρονες μεθόδους μετρήσεων. Άρθρο 6 Διαδικασία επαλήθευσης για σκοπούς επιτήρησης της αγοράς Τα κράτη μέλη εφαρμόζουν τη διαδικασία που ορίζεται στο παράρτημα V κατά την αξιολόγηση της τήρησης των δηλωμένων τιμών της τάξης ενεργειακής απόδοσης, της ετήσιας κατανάλωσης ενέργειας, της ετήσιας κατανάλωσης νερού, της τάξης απόδοσης περιδίνησης-στεγνώματος, της κατανάλωσης ισχύος σε κατάσταση εκτός λειτουργίας και αναμονής, της διάρκειας της λειτουργίας αναμονής, της απομένουσας περιεκτικότητας σε υγρασία, της ταχύτητας περιδίνησης και των εκπομπών αερόφερτου ακουστικού θορύβου. Άρθρο 7 Αναθεώρηση Το αργότερο τέσσερα έτη από την έναρξη ισχύος του παρόντος κανονισμού, η Επιτροπή τον επανεξετάζει λαμβάνοντας υπόψη τη συντελεσθείσα τεχνολογική πρόοδο. Κατά την επανεξέταση αξιολογούνται κυρίως οι ανοχές επαλήθευσης που ορίζονται στο παράρτημα V. Άρθρο 8 Κατάργηση Η οδηγία 95/12/ΕΚ καταργείται από τις 20 Δεκεμβρίου 2011. Άρθρο 9 Μεταβατικές διατάξεις 1. Το άρθρο 3 στοιχεία δ) και ε) και το άρθρο 4 στοιχεία β), γ) και δ) δεν ισχύουν για έντυπες διαφημίσεις και έντυπο διαφημιστικό τεχνικό υλικό που έχει δημοσιευθεί πριν από τις 20 Απριλίου 2012. 2. Τα οικιακά πλυντήρια ρούχων που κυκλοφορούν στην αγορά πριν από τις 20 Δεκεμβρίου 2011 συμμορφώνονται με τις διατάξεις της οδηγίας 95/12/ΕΚ. 3. Σε περίπτωση έκδοσης εκτελεστικού μέτρου της οδηγίας 2009/125/ΕΚ του Ευρωπαϊκού Κοινοβουλίου και του Συμβουλίου (5) όσον αφορά τις απαιτήσεις οικολογικού σχεδιασμού των οικιακών πλυντηρίων ρούχων, τα οικιακά πλυντήρια ρούχων τα οποία συμμορφώνονται με τις διατάξεις του εν λόγω εκτελεστικού μέτρου όσον αφορά τις απαιτήσεις απόδοσης πλυσίματος και με τις διατάξεις του παρόντος κανονισμού και τα οποία διατίθενται στην αγορά ή προσφέρονται προς πώληση, μίσθωση ή αγορά με δόσεις πριν από τις 20 Δεκεμβρίου 2011 θεωρείται ότι πληρούν τις απαιτήσεις της οδηγίας 95/12/ΕΚ. Άρθρο 10 Έναρξη της ισχύος και εφαρμογή 1. Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. 2. Εφαρμόζεται από τις 20 Δεκεμβρίου 2011. Ωστόσο, το άρθρο 3 στοιχεία δ) και ε) και το άρθρο 4 στοιχεία β), γ) και δ) εφαρμόζονται από τις 20 Απριλίου 2012. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 28 Σεπτεμβρίου 2010.

Ενεργειακή πολιτική


ΚΑΝΟΝΙΣΜΌΣ (ΕΕ) αριθ. 523/2012 ΤΗΣ ΕΠΙΤΡΟΠΉΣ της 20ής Ιουνίου 2012 για την τροποποίηση του κανονισμού (ΕΚ) αριθ. 661/2009 του Ευρωπαϊκού Κοινοβουλίου και του Συμβουλίου όσον αφορά τη συμπερίληψη ορισμένων κανονισμών της Οικονομικής Επιτροπής των Ηνωμένων Εθνών για την Ευρώπη σχετικά με την έγκριση τύπου των μηχανοκίνητων οχημάτων και των ρυμουλκουμένων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 661/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για τις απαιτήσεις έγκρισης τύπου και γενικής ασφαλείας των μηχανοκίνητων οχημάτων και των ρυμουλκουμένων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά (1), και ιδίως το άρθρο 14 παράγραφος 1, Εκτιμώντας τα ακόλουθα: (1) Με την απόφαση 97/836/ΕΚ του Συμβουλίου (2) η Ένωση προσχώρησε στη συμφωνία της Οικονομικής Επιτροπής των Ηνωμένων Εθνών για την Ευρώπη σχετικά με την υιοθέτηση ομοιόμορφων τεχνικών προδιαγραφών για τροχοφόρα οχήματα, εξοπλισμό και εξαρτήματα τα οποία δύνανται να τοποθετηθούν και/ή να χρησιμοποιηθούν σε τροχοφόρα οχήματα και τις συνθήκες για την αμοιβαία αναγνώριση των εγκρίσεων που χορηγούνται με βάση τις προδιαγραφές αυτές («αναθεωρημένη συμφωνία του 1958»). (2) Με την απόφαση 97/836/ΕΚ, η Ένωση προσχώρησε, επίσης, στον κανονισμό αριθ. 30 της Οικονομικής Επιτροπής των Ηνωμένων Εθνών για την Ευρώπη (ΟΕΕ/ΗΕ) σχετικά με τα πνευστά ελαστικά για μηχανοκίνητα οχήματα και τα ρυμουλκούμενά τους, στον κανονισμό αριθ. 54 για τα πνευστά ελαστικά για εμπορικά οχήματα και τα ρυμουλκούμενά τους, στον κανονισμό αριθ. 64 για την εφεδρική μονάδα προσωρινής χρήσης, ελαστικά τύπου run-flat, σύστημα run-flat και σύστημα παρακολούθησης της πίεσης των ελαστικών. (3) Με χωριστή απόφαση του Συμβουλίου (3), η Ένωση προσχώρησε στον κανονισμό αριθ. 117 ΟΕΕ/ΗΕ για τις εκπομπές ήχου κύλισης ελαστικών και την πρόσφυση σε υγρό οδόστρωμα. (4) Σύμφωνα με την οδηγία 2007/46/ΕΚ του Ευρωπαϊκού Κοινοβουλίου και του Συμβουλίου, της 5ης Σεπτεμβρίου 2007, για τη θέσπιση πλαισίου για την έγκριση των μηχανοκίνητων οχημάτων και των ρυμουλκουμένων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά (οδηγία - πλαίσιο) (4), οι κατασκευαστές οχημάτων που ζητούν έγκριση των οικείων συστημάτων, κατασκευαστικών στοιχείων ή χωριστών τεχνικών μονάδων έχουν την επιλογή να πληρούν τις απαιτήσεις είτε των σχετικών οδηγιών είτε των αντίστοιχων κανονισμών ΟΕΕ/ΗΕ. Οι περισσότερες από τις απαιτήσεις των οδηγιών σχετικά με τα μέρη του οχήματος προέρχονται από τους αντίστοιχους κανονισμούς ΟΕΕ/ΗΕ. Με την πρόοδο της τεχνολογίας, οι κανονισμοί ΟΕΕ/ΗΕ τροποποιούνται συνεχώς και οι σχετικές οδηγίες πρέπει να επικαιροποιούνται τακτικά ούτως ώστε να συμφωνούν ως προς το περιεχόμενο με τους αντίστοιχους κανονισμούς ΟΕΕ/ΗΕ. Για να αποφεύγεται αυτή η επανάληψη, η ομάδα υψηλού επιπέδου CARS 21 συνέστησε την αντικατάσταση των διαφόρων οδηγιών με τους αντίστοιχους κανονισμούς ΟΕΕ/ΗΕ. (5) Η δυνατότητα εφαρμογής των κανονισμών ΟΕΕ/ΗΕ με σκοπό την έγκριση τύπου οχήματος ΕΚ σε υποχρεωτική βάση και αντικατάστασης της νομοθεσίας της Ένωσης με τους κανονισμούς ΟΕΕ/ΗΕ προβλέπεται από την οδηγία 2007/46/ΕΚ. Σύμφωνα με τον κανονισμό (ΕΚ) αριθ. 661/2009 η έγκριση τύπου κατ’ εφαρμογή των κανονισμών ΟΕΕ/ΗΕ που εφαρμόζονται υποχρεωτικά πρέπει να θεωρείται έγκριση τύπου ΕΚ σύμφωνα με τον εν λόγω κανονισμό και τα μέτρα εφαρμογής του. (6) Η αντικατάσταση νομοθεσίας της Ένωσης με κανονισμούς ΟΕΕ/ΗΕ επιτρέπει την αποφυγή της επανάληψης όχι μόνο των τεχνικών απαιτήσεων αλλά και της πιστοποίησης και των διοικητικών διαδικασιών. Επιπλέον, η έγκριση τύπου που βασίζεται απευθείας σε συμφωνημένα σε διεθνές επίπεδο πρότυπα βελτιώνει την πρόσβαση στην αγορά τρίτων χωρών, ιδιαίτερα εκείνων που είναι συμβαλλόμενα μέρη της αναθεωρημένης συμφωνίας του 1958, ενισχύοντας κατ’ αυτό τον τρόπο την ανταγωνιστικότητα της βιομηχανίας της Ένωσης. (7) Ως εκ τούτου, ο κανονισμός (ΕΚ) αριθ. 661/2009 προβλέπει την κατάργηση ορισμένων οδηγιών σχετικά με την έγκριση τύπου των μηχανοκίνητων οχημάτων, των ρυμουλκουμένων τους και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά, οι οποίες, για τους σκοπούς της έγκρισης τύπου ΕΚ σύμφωνα με τον εν λόγω κανονισμό, πρέπει να αντικατασταθούν από τους αντίστοιχους κανονισμούς ΟΕΕ/ΗΕ προκειμένου να εξασφαλιστεί ότι οι διατάξεις έγκρισης τύπου διατηρούνται και ότι λαμβάνονται υπόψη οι επιστημονικές και τεχνολογικές εξελίξεις. (8) Για το λόγο αυτό, θωρείται ενδεδειγμένη η συμπερίληψη των κανονισμών ΟΕΕ/ΗΕ αριθ. 30, 54, 64 και 117 στο παράρτημα IV του κανονισμού (ΕΚ) αριθ. 661/2009, που απαριθμεί τους κανονισμούς ΟΕΕ/ΗΕ που εφαρμόζονται σε υποχρεωτική βάση. (9) Θεωρείται επίσης σκόπιμο να αποσαφηνιστεί το παράρτημα IV του κανονισμού (ΕΚ) αριθ. 661/2009, όπως τροποποιήθηκε με τον κανονισμό (ΕΕ) αριθ. 407/2011 της Επιτροπής (5), όσον αφορά την εφαρμογή του κανονισμού αριθ. 13 ΟΕΕ/ΗΕ για τα συστήματα πέδησης των οχημάτων και των ρυμουλκουμένων τους, του κανονισμού αριθ. 13-H για τα συστήματα πέδησης των επιβατικών οχημάτων, του κανονισμού αριθ. 34 για την πρόληψη κινδύνου πυρκαγιάς (δεξαμενές υγρών καυσίμων) και του κανονισμού αριθ. 55 για τα στοιχεία μηχανικής ζεύξης συνδυασμών οχημάτων. (10) Ως εκ τούτου, ο κανονισμός (ΕΚ) αριθ. 661/2009 θα πρέπει να τροποποιηθεί αναλόγως. (11) Οι κανονισμοί ΟΕΕ/ΗΕ που απαριθμούνται στο παράρτημα του παρόντος κανονισμού πρέπει να εφαρμόζονται από τις ημερομηνίες εφαρμογής που καθορίζονται στο άρθρο 13 του κανονισμού (ΕΚ) αριθ. 661/2009. (12) Τα μέτρα που προβλέπονται στον παρόντα κανονισμό είναι σύμφωνα με τη γνώμη της τεχνικής επιτροπής για τα μηχανοκίνητα οχήματα, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα IV του κανονισμού (ΕΚ) αριθ. 661/2009 τροποποιείται σύμφωνα με το παράρτημα του παρόντος κανονισμού. Άρθρο 2 1. Από την 1η Νοεμβρίου 2012, ο κανονισμός αριθ. 30 ΟΕΕ/ΗΕ συμπλήρωμα 16 στη σειρά τροπολογιών 02 (6), και ο κανονισμός αριθ. 117 ΟΕΕ/ΗΕ, σειρά τροπολογιών 02 (7), συμπεριλαμβανομένων των απαιτήσεων περί ήχου κύλισης για το στάδιο 2 που προβλέπονται στην παράγραφο 6.1.1, των απαιτήσεων όσον αφορά την πρόσφυση σε υγρό έδαφος που προβλέπονται στην παράγραφο 6.2, και των απαιτήσεων περί αντίστασης κύλισης για το στάδιο 1 που προβλέπονται στην παράγραφο 6.3.1 του εν λόγω κανονισμού ΟΕΕ/ΗΕ, εφαρμόζονται για τους σκοπούς της έγκρισης τύπου νέων ειδών ελαστικών της κατηγορίας C1. 2. Από την 1η Νοεμβρίου 2014, ο κανονισμός αριθ. 30 ΟΕΕ/ΗΕ, συμπλήρωμα 16 στη σειρά τροπολογιών 02 και ο κανονισμός αριθ. 117 ΟΕΕ/ΗΕ, σειρά τροπολογιών 02, συμπεριλαμβανομένων των απαιτήσεων όσον αφορά την πρόσφυση σε υγρό έδαφος που προβλέπονται στην παράγραφο 6.2 του εν λόγω κανονισμού ΟΕΕ/ΗΕ, εφαρμόζονται για τους σκοπούς της πώλησης και θέσης σε κυκλοφορία νέων ελαστικών της κατηγορίας C1. 3. Από την 1η Νοεμβρίου 2012, ο κανονισμός αριθ. 54 ΟΕΕ/ΗΕ, συμπλήρωμα 17 στην αρχική έκδοση του κανονισμού (8), και ο κανονισμός αριθ. 117 ΟΕΕ/ΗΕ, σειρά τροπολογιών 02, συμπεριλαμβανομένων των απαιτήσεων περί ήχου κύλισης για το στάδιο 2 που προβλέπονται στις παραγράφους 6.1.2 έως 6.1.3 και των απαιτήσεων περί αντίστασης κύλισης για το στάδιο 1 που προβλέπονται στην παράγραφο 6.3.1 του εν λόγω κανονισμού ΟΕΕ/ΗΕ, εφαρμόζονται για τους σκοπούς της έγκρισης τύπου νέων ειδών ελαστικών των κατηγοριών C2 και C3. 4. Από την 1η Νοεμβρίου 2014, ο κανονισμός αριθ. 54 ΟΕΕ/ΗΕ συμπλήρωμα 17 στην αρχική έκδοση του κανονισμού, εφαρμόζεται σε υποχρεωτική βάση για τους σκοπούς της πώλησης και θέσης σε κυκλοφορία νέων ελαστικών των κατηγοριών C2 και C3. 5. Από την 1η Νοεμβρίου 2016, ο κανονισμός αριθ. 117 ΟΕΕ/ΗΕ, σειρά τροπολογιών 02, συμπεριλαμβανομένων των απαιτήσεων περί ήχου κύλισης για το στάδιο 2 που προβλέπονται στις παραγράφους 6.1.1 έως 6.1.3 του εν λόγω κανονισμού ΟΕΕ/ΗΕ εφαρμόζονται για τους σκοπούς της πώλησης και θέσης σε κυκλοφορία νέων ελαστικών των κατηγοριών C1, C2 και C3. 6. Από την 1η Νοεμβρίου 2014, ο κανονισμός αριθ. 117 ΟΕΕ/ΗΕ, σειρά τροπολογιών 02, συμπεριλαμβανομένων των απαιτήσεων περί ήχου κύλισης για το στάδιο 1 που προβλέπονται στην παράγραφο 6.3.1 του εν λόγω κανονισμού ΟΕΕ/ΗΕ θα εφαρμόζεται για τους σκοπούς της πώλησης και θέσης σε κυκλοφορία νέων ελαστικών των κατηγοριών C1 και C2. 7. Από την 1η Νοεμβρίου 2016, ο κανονισμός αριθ. 117 ΟΕΕ/ΗΕ, σειρά τροπολογιών 02, συμπεριλαμβανομένων των απαιτήσεων περί αντίστασης στην κύλιση για το στάδιο 1 που προβλέπονται στην παράγραφο 6.3.1 του εν λόγω κανονισμού ΟΕΕ/ΗΕ θα εφαρμόζεται για τους σκοπούς της πώλησης και θέσης σε κυκλοφορία νέων ελαστικών της κατηγορίας C3. 8. Από την 1η Νοεμβρίου 2016, ο κανονισμός αριθ. 117 ΟΕΕ/ΗΕ, σειρά τροπολογιών 02, συμπεριλαμβανομένων των απαιτήσεων περί αντίστασης στην κύλιση για το στάδιο 2 που προβλέπεται στην παράγραφο 6.3.2 του εν λόγω κανονισμού ΟΕΕ/ΗΕ θα εφαρμόζεται για τους σκοπούς της έγκρισης τύπου νέων ειδών ελαστικών των κατηγοριών C1, C2 και C3. 9. Από την 1η Νοεμβρίου 2018, ο κανονισμός αριθ. 117 ΟΕΕ/ΗΕ, σειρά τροπολογιών 02, συμπεριλαμβανομένων των απαιτήσεων περί αντίστασης στην κύλιση για το στάδιο 2 που προβλέπονται στην παράγραφο 6.3.2 του εν λόγω κανονισμού ΟΕΕ/ΗΕ θα εφαρμόζεται για τους σκοπούς της πώλησης και θέσης σε κυκλοφορία νέων ελαστικών των κατηγοριών C1 και C2. 10. Από την 1η Νοεμβρίου 2020, ο κανονισμός αριθ. 117 ΟΕΕ/ΗΕ, σειρά τροπολογιών 02, συμπεριλαμβανομένων των απαιτήσεων περί αντίστασης στην κύλιση για το στάδιο 2 που προβλέπονται στην παράγραφο 6.3.2 του εν λόγω κανονισμού ΟΕΕ/ΗΕ θα εφαρμόζεται για τους σκοπούς της πώλησης και θέσης σε κυκλοφορία νέων ελαστικών της κατηγορίας C3. 11. Νέα είδη ελαστικών των κατηγοριών C1, C2 και C3 που κατασκευάστηκαν πριν από τις ημερομηνίες που προβλέπονται στην παράγραφο 2 όσον αφορά τις γενικές απαιτήσεις και την πρόσφυση σε υγρό έδαφος, στην παράγραφο 4 όσον αφορά τις γενικές απαιτήσεις, στην παράγραφο 5 όσον αφορά τις απαιτήσεις περί ήχου κύλισης για το στάδιο 2, στις παραγράφους 6 και 7 όσον αφορά τις απαιτήσεις περί αντίστασης στην κύλιση για το στάδιο 1 καθώς και στις παραγράφους 9 και 10 όσον αφορά τις απαιτήσεις περί αντίστασης στην κύλιση για το στάδιο 2, και δεν συμμορφώνονται με τις εν λόγω απαιτήσεις, μπορούν να πωλούνται και να τίθενται σε κυκλοφορία για επιπλέον διάστημα έως και 30 μήνες μετά τις εν λόγω ημερομηνίες. Άρθρο 3 1. Από την 1η Νοεμβρίου 2012, οι εθνικές αρχές αρνούνται να χορηγούν έγκριση τύπου ΕΚ για νέα είδη οχημάτων της κατηγορίας M1 που δεν είναι εξοπλισμένα με σύστημα παρακολούθησης της πίεσης των ελαστικών (TPMS) συμμορφούμενο με τις σχετικές απαιτήσεις που προβλέπονται στον κανονισμό αριθ. 64 ΟΕΕ/ΗΕ, σειρά τροπολογιών 02, διορθωτικό 1 (9). 2. Από την 1η Νοεμβρίου 2014, οι εθνικές αρχές απαγορεύουν την ταξινόμηση, πώληση και θέση σε κυκλοφορία των οχημάτων κατηγορίας M1 που δεν είναι εξοπλισμένα με σύστημα TPMS που πληροί τις σχετικές απαιτήσεις που προβλέπονται στον κανονισμό αριθ. 64 ΟΕΕ/ΗΕ, σειρά τροπολογιών 02, διορθωτικό 1. Άρθρο 4 1. Από την 1η Νοεμβρίου 2012, ο κανονισμός αριθ. 64 ΟΕΕ/ΗΕ, σειρά τροπολογιών 02, διορθωτικό 1, εφαρμόζεται για τους σκοπούς της έγκρισης-τύπου ΕΚ νέων τύπων οχημάτων των κατηγοριών M1 και N1 εφόσον τα οχήματα αυτά διαθέτουν τον εξοπλισμό που προβλέπεται στον εν λόγω κανονισμό. 2. Από την 1η Νοεμβρίου 2014, ο κανονισμός αριθ. 64 ΟΕΕ/ΗΕ, σειρά τροπολογιών 02, διορθωτικό 1, εφαρμόζεται σε υποχρεωτική βάση για τους σκοπούς της ταξινόμησης, πώλησης και θέσης σε κυκλοφορία νέων οχημάτων των κατηγοριών M1 και N1 εφόσον τα οχήματα αυτά διαθέτουν τον εξοπλισμό που προβλέπεται στον εν λόγω κανονισμό. Άρθρο 5 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 20 Ιουνίου 2012.

Οργανισμός Ηνωμένων Εθνών (Ο.Η.Ε.)

Διεθείς οργανισμοί

ΔΙΕΘΝΕΙΣ ΣΧΕΣΕΙΣ


ΑΠΌΦΑΣΗ ΤΗΣ ΕΠΙΤΡΟΠΉΣ της 15ης Δεκεμβρίου 2010 για την τροποποίηση της απόφασης 2004/211/ΕΚ όσον αφορά τις καταχωρίσεις για τη Βραζιλία, το Κουβέιτ και τη Συρία στον κατάλογο των τρίτων χωρών και των περιοχών τους από τις οποίες επιτρέπονται οι εισαγωγές ζώντων ιπποειδών και σπέρματος, ωαρίων και εμβρύων ιπποειδών στην Ευρωπαϊκή Ένωση [κοινοποιηθείσα υπό τον αριθμό Ε(2010) 8950] (Κείμενο που παρουσιάζει ενδιαφέρον για τον ΕΟΧ) (2010/776/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 90/426/ΕΟΚ του Συμβουλίου, της 26ης Ιουνίου 1990, σχετικά με τους όρους υγειονομικού ελέγχου που διέπουν τη διακίνηση των ιπποειδών και τις εισαγωγές προέλευσης τρίτων χωρών (1), και ιδίως το άρθρο 12 παράγραφοι 1 και 4 και την εισαγωγική φράση του άρθρου 19 και τα σημεία i) και ii) του άρθρου 19, Έχοντας υπόψη την οδηγία 92/65/ΕΟΚ του Συμβουλίου, της 13ης Ιουλίου 1992, που καθορίζει τους όρους υγειονομικού ελέγχου που διέπουν το εμπόριο και τις εισαγωγές στην Κοινότητα ζώων, σπέρματος, ωαρίων και εμβρύων που δεν υπόκεινται, όσον αφορά τους όρους υγειονομικού ελέγχου, στις ειδικές κοινοτικές ρυθμίσεις που αναφέρονται στο τμήμα I του παραρτήματος Α της οδηγίας 90/425/ΕΟΚ (2), και ιδίως το άρθρο 17 παράγραφος 3 στοιχείο α), Εκτιμώντας τα ακόλουθα: (1) Η οδηγία 90/426/ΕΟΚ καθορίζει τους όρους υγειονομικού ελέγχου που διέπουν τις εισαγωγές ζώντων ιπποειδών στην Ένωση. Προβλέπει ότι οι εισαγωγές ιπποειδών στην Ένωση επιτρέπονται μόνον από τρίτες χώρες ή περιοχές τους, στις οποίες η νόσος μάλη είναι νόσος που δηλώνεται υποχρεωτικά και οι οποίες είναι απαλλαγμένες από μάλη για περίοδο τουλάχιστον έξι μηνών. (2) Η απόφαση 2004/211/ΕΚ της Επιτροπής, της 6ης Ιανουαρίου 2004, για την κατάρτιση καταλόγου των τρίτων χωρών και των περιοχών τους από τις οποίες τα κράτη μέλη εγκρίνουν τις εισαγωγές ζώντων ιπποειδών και σπέρματος, ωαρίων και εμβρύων ιπποειδών και για την τροποποίηση των αποφάσεων 93/195/ΕΟΚ και 94/63/ΕΚ (3) καταρτίζει κατάλογο τρίτων χωρών ή περιοχών αυτών όπου εφαρμόζεται η διοικητική διαίρεση σε περιφέρειες, από τις οποίες τα κράτη μέλη επιτρέπουν την εισαγωγή ιπποειδών και σπέρματος, ωαρίων και εμβρύων των ιπποειδών και υποδεικνύει τους άλλους όρους που εφαρμόζονται σε τέτοιου είδους εισαγωγές. Ο κατάλογος αυτός περιέχεται στο παράρτημα I της εν λόγω απόφασης. Η Βραζιλία, το Κουβέιτ και η Συρία περιλαμβάνονται επί του παρόντος στο εν λόγω παράρτημα. (3) Τον Απρίλιο του 2010 η Βραζιλία κοινοποίησε στον Παγκόσμιο Οργανισμό για την Υγεία των Ζώων (OIE) την επιβεβαίωση κρούσματος μάλης (Burkholderia mallei) σε άλογο στην Distrito Federal. Ως εκ τούτου, η απόφαση 2004/211/ΕΚ τροποποιήθηκε με την απόφαση 2010/333/ΕΕ της Επιτροπής (4) για να επισημάνει ότι δεν επιτρέπεται πλέον η εισαγωγή στην Ένωση ιπποειδών και σπέρματος, ωαρίων και εμβρύων των ιπποειδών από την Distrito Federal στη Βραζιλία. (4) Την 1η Νοεμβρίου του 2010 η Βραζιλία ενημέρωσε τον OIE ότι αυτό το μοναδικό κρούσμα μάλης στην Distrito Federal επιλύθηκε. Ειδικότερα, οι αρχές ενημέρωσαν ότι δεν αναφέρθηκαν νέες εστίες για τουλάχιστον έξι μήνες, ότι εφαρμόζονται περιορισμοί όσον αφορά τη μετακίνηση ιπποειδών από μολυσμένες σε απαλλαγμένες περιοχές και ότι η επιτήρηση που πραγματοποιήθηκε σε περίπου 5 000 ιπποειδή δεν εντόπισε περαιτέρω κρούσματα. (5) Συνεπώς, είναι σκόπιμο να εισαχθεί εκ νέου η Distrito Federal στον κατάλογο των εγκεκριμένων περιοχών για εισαγωγές στην Ένωση ιπποειδών και σπέρματος, των ωαρίων και των εμβρύων τους, που παρατίθεται στο παράρτημα I της απόφασης 2004/211/ΕΚ. (6) Τον Οκτώβριο του 2010 ο OIE ενημέρωσε σχετικά με την εμφάνιση μάλης στο Κουβέιτ. (7) Η Συρία δήλωσε στον ΟΙΕ ότι η κατάσταση όσον αφορά τη μάλη είναι άγνωστη, καθώς η μάλη δεν είναι πλέον νόσος που δηλώνεται υποχρεωτικά στην εν λόγω χώρα. Άλογα από τη Συρία προσδιορίστηκαν ως η πηγή προέλευσης της μάλιος σε χώρες της εν λόγω περιφέρειας, ενώ πρόσφατη αποστολή επιθεώρησης του ΟΙΕ δεν απέκλεισε την παρουσία της νόσου στη Συρία. (8) Συνεπώς, δεν πρέπει να εγκρίνεται πλέον η εισαγωγή στην Ένωση ιπποειδών και σπέρματος, ωαρίων και εμβρύων των ιπποειδών από το Κουβέιτ και τη Συρία. Ως εκ τούτου, οι εν λόγω τρίτες χώρες θα πρέπει να απαλειφθούν από το παράρτημα I της απόφασης 2004/211/ΕΚ. (9) Επομένως, η απόφαση 2004/211/ΕΚ πρέπει να τροποποιηθεί αναλόγως. (10) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το παράρτημα I της απόφασης 2004/211/ΕΚ τροποποιείται ως εξής: 1) Η καταχώριση για τη Βραζιλία αντικαθίσταται από την ακόλουθη: «BR Βραζιλία BR-0 Ολόκληρη η χώρα - - - - - - - - - - BR-1 Οι πολιτείες: Rio Grande do Sul, Santa Catarina, Paraná, São Paulo, Mato Grosso do Sul, Goiás, Minas Gerais, Rio de Janeiro, Espíritu Santo, Rondônia, Mato Grosso, Distrito Federal D X X X X X X X X X» 2) Η καταχώριση για το Κουβέιτ αντικαθίσταται από την ακόλουθη: «K Κουβέιτ KW-0 Ολόκληρη η χώρα E - - - - - - - - -» 3) Η καταχώριση για τη Συρία αντικαθίσταται από την ακόλουθη: «SY Συρία SY-0 Ολόκληρη η χώρα E - - - - - - - - -» Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 15 Δεκεμβρίου 2010.

Εμπορικές πράξεις

Εμπορική νομοθεσία

ΤΕΛΩΝΕΙΑΚΗ ΝΟΜΟΘΕΣΙΑ


ΚΑΝΟΝΙΣΜΌΣ (ΕΕ) αριθ. 202/2011 ΤΗΣ ΕΠΙΤΡΟΠΉΣ της 1ης Μαρτίου 2011 περί τροποποίησης του παραρτήματος I του κανονισμού (ΕΚ) αριθ. 1005/2008 του Συμβουλίου όσον αφορά τον ορισμό των προϊόντων αλιείας και του κανονισμού (ΕΚ) αριθ. 1010/2009 της Επιτροπής όσον αφορά τα υποδείγματα προαναγγελίας, τα κριτήρια αναφοράς για επιθεωρήσεις σε λιμένα και τα αναγνωρισμένα συστήματα δικαιολογητικών για τα αλιεύματα που έχουν θεσπίσει οι περιφερειακές οργανώσεις διαχείρισης της αλιείας Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1005/2008 του Συμβουλίου, της 29ης Σεπτεμβρίου 2008, περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης αλιείας (1), και ιδίως το άρθρο 9 παράγραφος 1, το άρθρο 12 παράγραφος 5, το άρθρο 13 παράγραφος 1 και το άρθρο 52, Εκτιμώντας τα ακόλουθα: (1) Ο κανονισμός (ΕΚ) αριθ. 1005/2008 εφαρμόζεται σε αλιευτικά προϊόντα του οικείου άρθρου 2. Το παράρτημα I του εν λόγω κανονισμού περιλαμβάνει κατάλογο με τα προϊόντα που εξαιρούνται από τον ορισμό των αλιευτικών προϊόντων. Ο κατάλογος προϊόντων που εξαιρούνται δύναται να αναθεωρείται ετησίως και πρέπει να τροποποιηθεί βάσει νέων πληροφοριών που συγκεντρώθηκαν στο πλαίσιο της διοικητικής συνεργασίας με τρίτες χώρες, η οποία προβλέπεται στο άρθρο 20 παράγραφος 4 του κανονισμού (ΕΚ) αριθ. 1005/2008. (2) Τα προϊόντα που εξαιρούνται από τον ορισμό των αλιευτικών προϊόντων περιέχονται επίσης στο παράρτημα XIII του κανονισμού (ΕΚ) αριθ. 1010/2009 της Επιτροπής (2) περί της θέσπισης λεπτομερών κανόνων εφαρμογής του κανονισμού (ΕΚ) αριθ. 1005/2008. Για την αποφυγή άσκοπων επαναλήψεων, τα προϊόντα που εξαιρούνται πρέπει να περιέχονται μόνον στο παράρτημα I του κανονισμού (ΕΚ) αριθ. 1005/2008 και συνεπώς το παράρτημα XIII του κανονισμού (ΕΚ) αριθ. 1010/2009 πρέπει να διαγραφεί. (3) Ο τίτλος I του κανονισμού (ΕΚ) αριθ. 1010/2009 προβλέπει διατάξεις όσον αφορά την επιθεώρηση αλιευτικών σκαφών τρίτων χωρών που πρέπει να διενεργεί στους λιμένες των κρατών μελών. Οι εν λόγω διατάξεις είναι απαραίτητο να συμμορφωθούν προς τη συμφωνία σχετικά με τα μέτρα που λαμβάνει το κράτος λιμένα για την πρόληψη, αποτροπή και εξάλειψη της παράνομης, λαθραίας και άναρχης αλιείας, η οποία συνήφθη στο πλαίσιο του Οργανισμού Τροφίμων και Γεωργίας των Ηνωμένων Εθνών (FAO). Η εν λόγω συμμόρφωση προϋποθέτει τη συμπερίληψη ειδικών στοιχείων στο έντυπο που πρέπει να χρησιμοποιείται για την προαναγγελία των αφίξεων σε λιμένα και την προσθήκη ειδικών κριτηρίων στα κριτήρια αναφοράς τα οποία έχουν τεθεί όσον αφορά τις επιθεωρήσεις λιμένων. (4) Το παράρτημα V του κανονισμού (ΕΚ) αριθ. 1010/2009 προβλέπει κατάλογο συστημάτων δικαιολογητικών για τα αλιεύματα ο οποίος έχει εγκριθεί από περιφερειακές οργανώσεις διαχείρισης της αλιείας που έχει αναγνωριστεί ότι τηρούν τις απαιτήσεις του κανονισμού (ΕΚ) αριθ. 1005/2008. Το εν λόγω παράρτημα πρέπει να αναφέρεται στο πρόγραμμα τεκμηρίωσης αλιευμάτων για τον τόνο ICCAT, όπως ορίζεται στον κανονισμό (ΕΕ) αριθ. 640/2010 του Ευρωπαϊκού Κοινοβουλίου και του Συμβουλίου (3). (5) Συνεπώς, πρέπει να τροποποιηθούν αναλόγως οι κανονισμοί (ΕΚ) αριθ. 1005/2008 και (ΕΚ) αριθ. 1010/2009. (6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης της αλιείας και της υδατοκαλλιέργειας, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τροποποιήσεις του κανονισμού (ΕΚ) αριθ. 1005/2008 Στον κανονισμό (ΕΚ) αριθ. 1005/2008, το παράρτημα I αντικαθίσταται από το κείμενο του παραρτήματος I του παρόντος κανονισμού. Άρθρο 2 Τροποποιήσεις του κανονισμού (ΕΚ) αριθ. 1010/2009 Ο κανονισμός (ΕΚ) αριθ. 1010/2009 τροποποιείται ως εξής: 1. Στο άρθρο 4 παράγραφος 1, προστίθεται το ακόλουθο στοιχείο κα): «κα) έχει απαγορευθεί στο αλιευτικό σκάφος η είσοδος ή η χρήση λιμένα δυνάμει της συμφωνίας σχετικά με τα μέτρα που λαμβάνει το κράτος λιμένα για την πρόληψη, αποτροπή και εξάλειψη της παράνομης, λαθραίας και άναρχης αλιείας, η οποία συνήφθη στο πλαίσιο του Οργανισμού Τροφίμων και Γεωργίας των Ηνωμένων Εθνών (FAO).» 2. Τα παραρτήματα IIA και IIB αντικαθίστανται από το κείμενο του παραρτήματος II του παρόντος κανονισμού. 3. Στο παράρτημα V, στο μέρος I, η δεύτερη περίπτωση αντικαθίσταται από το ακόλουθο κείμενο: «- πρόγραμμα τεκμηρίωσης αλιευμάτων για τον τόνο ICCAT, όπως ορίζεται στον κανονισμό (ΕΕ) αριθ. 640/2010 του Ευρωπαϊκού Κοινοβουλίου και του Συμβουλίου (4) 4. Το παράρτημα XIII διαγράφεται. Άρθρο 3 Έναρξη ισχύος Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 1 Μαρτίου 2011.

ΔΗΜΟΣΙΑ ΔΙΟΙΚΗΣΗ

ΕΚΤΕΛΕΣΤΙΚΗ ΕΞΟΥΣΙΑ ΚΑΙ ΔΗΜΟΣΙΑ ΔΙΟΙΚΗΣΗ